EDITORIAL 


MESAJUL ÎNTRUNIRII PANORTODOXE DE LA 
CONSTANTINOPOL (6-9 MARTIE 2014) 


În numele Tatălui şi al Fiului şi al Sfântului Duh. 


Prin harul lui Dumnezeu, Întâistătătorii Preasfintelor Bise- 
rici Autocefale Ortodoxe, credincioșilor ortodocși din întreaga 
lume, toţi fraţii noștri și toate surorile noastre creștine, precum 
şi oricărei persoane de bunăvoire: vă transmitem binecuvân- 
tarea lui Dumnezeu și salutul nostru de iubire și pace. 

„Mulţumim lui Dumnezeu totdeauna pentru voi toţi și vă 
pomenim în rugăciunile noastre, Aducându-ne aminte neîncetat, 
înaintea lui Dumnezeu, Tatăl nostru, de lucrul credinţei voastre 
și de osteneala iubirii și de stăruința nădejdii voastre în Domnul 
nostru lisus Hristos“ (| Tesaloniceni 1, 2-3). 

1. Întâlnindu-ne prin harul milostivului nostru Dumnezeu, 
la invitaţia Arhiepiscopului Bartolomeu al Constantinopolului 
şi Patriarh Ecumenic, la Fanar, în zilele de 6-9 martie 2014, 
după ce am deliberat în dragoste frățească asupra probleme- 
lor care privesc astăzi Sfânta noastră Biserică și concelebrând 
în Biserica Patriarhală Sfântul Gheorghe, cu ocazia slăvitei 
Duminici a Ortodoxiei, ne adresăm vouă cu aceste cuvinte de 
iubire, pace și alinare. 

Întrucât Biserica noastră Ortodoxă cea Una, Sfântă, Sobor- 
nicească și Apostolică sălășluiește în lume, ea experiază și 
provocările fiecărei epoci. Credincioasă Sfintei Tradiţii, Biserica 

lui Hristos este în dialog constant cu fiecare perioadă de timp, 
suferind cu oamenii și participând la suferinţele lor. Pentru că 
“]isus Hristos este Același ieri, azi și în veci” (Evrei 13,8). 

Încercările și provocările istoriei sunt puternice, în special 
în zilele noastre, iar creștinii ortodocși nu pot rămâne neim- 
plicaţi sau indiferenți faţă de ele. Acesta este motivul pentru 
care ne-am adunat "toţi împreună în același loc” (Faptele Apos- 
tolilor 2,1), cu scopul de a reflecta asupra problemelor și ispi- 
telor cu care se confruntă omenirea în prezent. Există "din 
afară lupte, dinăuntru temeri” (|| Corinteni 7,5). Aceste cuvinte 
apostolice sunt valabile şi azi pentru Biserică. 

2. Reflectând asupra suferinţei oamenilor din întreaga 
lume, ne exprimăm comuniunea noastră pentru martirajul şi 
admiraţia noastră pentru mărturia creștinilor din Orientul 
Mijlociu, Africa şi din alte părţi ale lumii. Ne amintim dublul 
lor martiraj: pentru credinţa lor, precum și pentru menţinerea 
legăturii lor istorice cu oameni de alte convingeri religioase. 
Denunţăm lipsa de pace și stabilitate, care îi determină pe 
creştini să abandoneze ţara în care S-a născut Domnul nostru 
lisus Hristos și de unde Vestea cea Bună s-a răspândit în 
întreaga lume. 

Ne exprimăm compasiunea cu toate victimele tragediei din 
Siria. Condamnăm orice formă de terorism și de defăimare a 

religiei. Răpirea Mitropoliţilor Paul și Youhanna, a altor clerici, 
precum şi a călugăriţelor de la Mănăstirea Sfânta Tecla din Maa- 
loula rămâne o rană deschisă şi cerem eliberarea lor imediată. 

Facem apel la toţi cei implicaţi pentru încetarea imediată 
a acţiunilor militare, eliberarea prizonierilor şi stabilirea păcii 
în regiune prin dialog. Creștinii din Orientul Mijlociu sunt un 
ferment al păcii. Pace pentru toţi oamenii înseamnă, de ase- 
menea, pace pentru creștini. Sprijinim Patriarhia Antiohiei în 
lucrarea sa spirituală și umanitară, precum și eforturile sale 
pentru reconstrucţie și relocarea tuturor refugiaților. 

3. Ne rugăm cu ardoare pentru negociere pașnică şi recon- 
ciliere spirituală în criza prezentă din Ucraina. Denunţăm 
amenințările cu ocuparea prin violenţă a unor sfinte mănăstiri 
şi biserici și ne rugăm pentru revenirea în Sfânta Biserică a 
fraţilor noștri aflaţi în prezent în afara comuniunii bisericești. 

4. O ameninţare fundamentală pentru dreptate și pace - 
atât la nivel local, cât și la nivel mondial - este criza economică 
globală. Ramificaţiile acesteia sunt evidente în toate straturile 
societăţii, în care valori ca integritatea personală, solidaritatea 
fraternă şi dreptatea sunt de multe ori absente. Originile aces- 
tei crize nu sunt doar financiare. Ele sunt morale și spirituale 
în caracter. În loc să ne conformăm idolilor lumești de putere, 
lăcomie și hedonism, afirmăm vocaţia noastră de a transforma 
lumea prin acceptarea principiilor de dreptate, pace și iubire. 

Ca urmare a egocentrismului și abuzului de putere, mulţi 
oameni desconsideră caracterul sacru al persoanei umane, fiind 
nepăsători în a vedea faţa lui Dumnezeu în surorile și fraţii prea 
mici ai noștri (cf. Matei 25,40 și 45). Mulţi rămân indiferenți faţă 
de sărăcia, suferinţa și violenţa care chinuie omenirea. 

5. Biserica este chemată să-și articuleze cuvântul său pro- 
fetic. Ne exprimăm îngrijorarea reală cu privire la tendinţele 
locale și globale care subminează și erodează principiile cre- 
dinţei, demnitatea persoanei umane, instituţia căsătoriei și 
darul creaţiei. 

Afirmăm caracterul sacru de necontestat al vieţii umane 
de la concepere până la moartea naturală. Recunoaștem căsă- 
toria ca fiind uniunea dintre bărbat și femeie, care reflectă 
unirea dintre Hristos şi Biserica Sa. Vocaţia noastră este de a 
conserva mediul înconjurător ca administratori şi nu ca pro- 
prietari ai creaţiei. În această perioadă a Postului Mare, îndem- 
năm clerul și credincioşii noștri să cultive duhul pocăinţei, să 
experimenteze curăţia inimii, a smereniei și a iertării, dând 
mărturie în societate despre învăţăturile veșnice ale Domnu- 
lui nostru lisus Hristos. 

6. Această Sinaxă a Întâistătătorilor este un prilej binecu- 
vântat pentru noi de a consolida unitatea noastră prin comu- 
niune și cooperare. Afirmăm angajamentul nostru faţă de 
importanţa supremă a sinodalităţii pentru unitatea Bisericii. 
Adeverim cuvintele Sfântului loan Gură de Aur, Arhiepiscopul 
Constantinopolului, că "numele Bisericii înseamnă unitate și 
armonie, nu dezbinare". Inima noastră este îndreptată spre 
mult-aşteptatul Sfânt şi Mare Sinod al Bisericii Ortodoxe, pen- 
tru a arăta unitatea ei, precum şi responsabilitatea și grija ei 
pentru lumea contemporană. 


Sinaxa a fost de acord că lucrările de pregătire a Sinodului 
trebuie să fie intensificate. Un Comitet Interortodox special 
va lucra din luna septembrie 2014 până la Sfintele Paşti din 
anul 2015, urmat de o Conferinţă Panortodoxă Presinodală 
care va fi convocată în prima jumătate a anului 2015. Toate 
deciziile de la Sinod și în etapele pregătitoare sunt luate prin 
consens. Sfântul și Marele Sinod al Bisericii Ortodoxe va fi 
convocat de către Patriarhul Ecumenic la Constantinopol în 
anul 2016, afară de cazul în care nu se întâmplă ceva nepre- 
văzut. Sinodul va fi prezidat de Patriarhul Ecumenic. Fraţii săi 
Întâistătătorii celorlalte Biserici Ortodoxe Autocefale vor şedea 
la dreapta și la stânga sa. 

7. Inseparabil legată de unitate este misiunea. Biserica nu 
trăieşte pentru sine, ci trebuie să dea mărturie şi să împărtă- 
şească darurile lui Dumnezeu cu cei de aproape și de departe. 
Participând la Dumnezeiasca Euharistie şi rugându-ne pentru 
oikoumene (lume), suntem chemaţi să continuăm această 
liturghie după liturghie, împărtășind darurile adevărului şi 
iubirii întregii omeniri, potrivit cu ultima poruncă și încredin- 
ţare a Domnului: "mergând, învăţaţi toate neamurile ... și iată 
Eu cu voi sunt în toate zilele, până la sfârșitul veacului” (Matei 
28,19-20). 

8. Trăim într-o lume în care multiculturalismul şi pluralis- 
mul sunt realităţi inevitabile, aflându-se în continuă schim- 
bare. Suntem conștienți de faptul că nici o problemă în vremea 
noastră nu poate fi considerată sau rezolvată fără referinţă la 
nivel global, că orice fel de polarizare între local şi universal 
duce doar la o denaturare a modului ortodox de gândire. 

Prin urmare, chiar și în faţa unor voci ale neînţelegerii, 
despărțirii și dezbinării, suntem hotărâți să proclamăm mesa- 
jul Ortodoxiei. Recunoaştem că dialogul este întotdeauna 
mai bun decât conflictul. Reţinerea și izolarea nu sunt nicio- 
dată opţiuni. Ne reafirmăm obligaţia noastră, în orice 
moment, de a fi deschişi în contactul cu “celălalt”: cu alte 
persoane şi alte culturi, precum şi cu alţi creștini şi persoane 
de alte credinţe. 

9. Mai presus și dincolo de toate provocările, proclamăm 
vestea cea bună a lui Dumnezeu, Cel ce "atât de mult a iubit 
lumea", încât “a sălășluit printre noi”. De aceea, noi, ortodocșii 
rămânem plini de speranţă. În pofida tuturor tensiunilor, totuşi 
îndrăznim să sperăm în "Dumnezeu, Cel ce este, Cel ce era și Cel 
ce vine, Atotţiitorul” (Apocalipsa 1,8). Deoarece ne amintim că 
ultimul cuvânt - cuvânt de bucurie, iubire şi viaţă — Îi aparţine 
Lui, Celui ce se cuvine toată slava, cinstea și închinăciunea în 
vecii vecilor. Amin. 


La Fanar, 9 martie 2014 


+ Teodoral Alexandriei 
+ Kiril al Moscovei 

+ Daniel al României 
t Ilie al Georgiei 

+ leronim al Atenei 

+ Anastasie al Tiranei 


+ Bartolomeu al Constantinopolului 
+ Teofil al lerusalimului 

t Irineu al Serbiei 

t Neofit al Bulgariei 

+ Hrisostom al Ciprului 

t Sava al Varşoviei 

ANIVERSAREA A 52 DE ANI DE ARHIPĂSTORIRE 
DE CĂTRE ÎNALTPREASFINŢITUL 
MITROPOLIT NICOLAE 


În ziua de 4 martie 2014 s-au împlinit 52 de ani de la insta- 
larea în scaunul Chiriarhal al Mitropoliei Banatului a Înaltprea- 
sfințitului Părinte Nicolae Corneanu. Cu acest prilej, Preasfinţitul 
Paisie Lugojanul, Episcop- vicar al Arhiepiscopiei Timișoarei, 
împreună cu membrii Permanenţei Consiliului Eparhial, preoţii 
și diaconii slujitori ai catedralei mitropolitane, precum și cola- 
boratorii de la Centrul eparhial, adresează Întâistătătorului 
Mitropoliei Banatului alese urări de sănătate și roagă pe Bunul 
Dumnezeu să-i dăruiască ani mulţi și binecuvântaţi. Întru mulţi 
și fericiţi ani, Înaltpreasfinţite Părinte Mitropolit Nicolae! 

Înaltpreasfinţitul Părinte Nicolae s-a născut la 21 noiembrie 
1923 la Caransebeș într-o familie preoțească (unchiul său a 
fost secretarul episcopului Miron Cristea iartatăl preot la Bise- 
rica „Sfântul loan” din Caransebeș). Îşi va petrece copilăria 
alături de mama sa care îi insuflă dragostea faţă de cele sfinte, 
tatăl său murind de tânăr. 

Între anii 1934-1942 urmează școala elementară şi liceul 
în Caransebeș. Pleacă apoi la București unde va urma cursurile 
Facultăţii de Teologie, între anii 1942-1946. Încă din anul | 
alege articole pe teme patristice. În anul 1943 este hirotonit 
diacon celibatar de către episcopul Veniamin Nistor al Caran- 
sebeșului, în biserica parohiei Obreja, judeţul Caraş-Severin. 
În 1946 este declarat licenţiat în Teologie. 

După absolvirea facultăţii se înscrie la doctorat, iar la 30 
iunie 1949 își va susţine teza cu titlul: Viaţa și petrecerea Sfân- 
tului Antonie cel Mare. Începuturile monahismului creștin pe 
Valea Nilului sub coordonarea regretatului părinte prof. dr. 
loan G. Coman. 


REDACŢIA 

Revenind pe plaiurile natale, va fi numit suplinitor la Aca- 
demia teologică din Caransebeş (1 aprilie 1947 — 1 septembrie 
1948). După desfiinţarea istoricei Episcopii de aici, va merge 
la Timișoara unde va fi numit în anul 1949 secretar, apoi refe- 
rent principal la Centrul eparhial. Între anii 1952-1956 ocupă 
funcţia de consilier cultural al Arhiepiscopiei Timișoarei și 
Caransebeşului. 

Din anul 1956 reia activitatea în învăţământul teologic ca 
profesor la Seminarul din Caransebeş, unde predă greaca și 
franceza, până la 1 martie 1959 când devine conferenţiar uni- 
versitar la catedra de Îndrumări misionare a Institutului teo- 
logic din Sibiu, predând Teologia simbolică şi Limba greacă. 

În anul 1960 va fi hirotonit preot de către patriarhul Teoc- 
tist Arăpașu pe atunci episcop-vicar, iar la 15 decembrie Cole- 
giul Electoral Bisericesc îl alege episcop al Aradului, lenopolei 
şi Hălmagiului. 

Se călugăreşte la mănăstirea Cernica din apropierea Bucu- 
reștilor la 12 ianuarie 1961, păstrând numele de Nicolae. Este 
hirotonit arhiereu în biserica Sfântul Spiridon Nou din București 
la data de 15 ianuarie 1961, de către patriarhul Justinian, insta- 
larea în funcţia de episcop al Aradului având loc la 22 ianuarie 
același an, în catedrala episcopală din Arad. 

La 17 februarie 1962, același Colegiu Electoral al Patriarhiei 
Române, îl alege în scaunul vacant de Arhiepiscop al Timişoarei 
şi Caransebeşului și Mitropolit al Banatului. Instalarea s-a făcut 
Duminică 4 martie 1962 în catedrala mitropolitană din Timi- 
şoara de către patriarhul Justinian Marina şi alţi membri ai Sfân- 
tului Sinod, în prezenţa multor preoţi și credincioși din Banat. 

45 DE ANI DE LA ÎNVEŞNICIREA 
MITROPOLITULUI VASILE LAZARESCU AL 
BANATULUI (1947-1961, t 1969) 


La 21 februarie a.c. s-au împlinit 45 de ani de la înveșnicirea 
vrednicului de pomenire mitropolit dr. Vasile Lazarescu al Bana- 
tului. lerarhul a'trecutla cele veșnice înziua de 21 februarie 1969, 
la mănăstirea Cernica, fiind înhumat, în cripta familială din loca- 
litatea Cornești. În aprilie 1993, conducerea Mitropoliei Banatu- 
lui, aorganizat ceremoniile 
de deshumare a oseminte- 
lor și de transportare a lor 
în catedrala mitropolitană 
din Timișoara, unde, în pre- 
zenţa ierarhilor Mitropoliei 
și a numeroși clerici și cre- 
dincioși, au fost reinhumate 
în necropola mitropoliților, 
de sub altarul catedralei. 

Mitropolitul Vasile 
Lazarescu s-a născut la 1 
ianuarie 1894 în localita- 
tea Cornești (fostă Jadani), 
jud. Timiș. După absolvirea 
şcolii medii, a urmat cursu- 
rile Liceului de Stat din 
Timișoara, apoi pe cele ale 
Facultăţii de Teologie din 
Cernăuţi, obţinând apoi 
doctoratul în Teologie 
(1919). În paralel a urmat 
studii de Pedagogie și Filo- 
sofie la Universitățile din 
Budapesta, Viena și Cernă- 
uți (absolvite în anul 1920). 

A fost numit pe rând, 
prin concurs, profesor de 
Dogmatică, Apologetică și 
Morală la Institutul teologic din Sibiu (1920 — 1924), apoi pro- 
fesor de Dogmatică și Apologetică la Academia teologică din 
Oradea (1924-1933), unde totodată a fost și duhovnic (1926- 
1933). Pentru o vreme a fost redactor al foii eparhiale „Legea 
Românească” din Oradea (1925-1931). 

A urcat pe rând treptele slujirii în Biserică, fiind mai întâi 
hirotonit preot necăsătorit, apoi fiind numit protopop 
(1926). S-a călugărit în anul 1928 la mănăstirea Hodoș- 
Bodrog, apoi a primit rangul de protosinghel (1928) și 
pe cel de arhimandrit (1929). La 21 octombrie 1933 
este ales episcop al Caransebeşului, fiind hirotonit în cate- 
drala de acolo la 31 decembrie 1933 și înscăunat la 15 
aprilie 1934. 


REDACŢIA 


Înfiinţându-se în anul 1939 Episcopia Timişoarei, la 12 iunie 
1940 este ales episcop al Timișoarei, fiind înscăunat la 25 mar- 
tie 1941, în actuala biserică a parohiei Timişoara Iosefin. Prin 
ridicarea eparhiei în rang, în anul 1947 devine arhiepiscop al 
Timișoarei, apoi mitropolit al Banatului fiind instalat la 26 
octombrie 1947, în cate- 
drala mitropolitană. În 
timpul arhipăstoririi sale a 
stăruit pentru redeschide- 
rea unor mănăstiri din 
Banat (Săraca, Partoș, Sf. 
llie de la Izvor, Lipova, 
Cebza), a îndrumat lucră- 
rile de zidire a catedralei 
din Timișoara (sfinţită la 6 
octombrie 1946), activita- 
tea Academiilor teologice 
din Caransebeş și Oradea, 
refugiate la Timișoara 
după 1941, a buletinelor 
eparhiale: „Foaia Diece- 
zană“ - Caransebeș ,„Bise- 
rica Bănăţeană“ - Timi- 
şoara și a revistelor,„Duh și 
Adevăr',„Mitropolia Bana- 
tului”, „Calendarul Epar- 
hial” ș.a. 

Ca episcop al Timișoa- 
rei și apoi, arhiepiscop şi 
mitropolit, s-a implicat 
direct în construirea cate- 
dralei mitropolitane și în 
achiziţionarea actualelor 
clădiri ale reședinței și cen- 
trului eparhial. 

A publicat volumele: Pârga darului. Cuvântări (Caranse- 
beș, 1936), Praznic luminat. Gânduri de sărbători (Caran- 
sebeș, 1940), În ce ne deosebim... ? (Timișoara, 1958) și 
numeroase alte studii, articole, traduceri, recenzii, cuvântări, 
pastorale, în periodicele amintite sau în „Anuarele Academiei 
teologice Andreiane” și în „Revista Teologică“ — Sibiu. 

La cererea autorităţilor comuniste, a fost pus în retragere 
de către Sfântul Sinod la 18 decembrie 1961 și închinoviat la 
mănăstirea Cernica de lângă București, ca monah. 

Personalitatea sa luminoasă, parcurge anii și vremurile, 
fiindu-ne tuturor, pildă de slujire a Bisericii Mântuitorului lisus 
Hristos. Veșnică să îi fie pomenirea, din neam în neam! 

PÂINEA, VINUL, UNTDELEMNUL ŞI APA 
ÎN VIAŢA COMUNITARĂ A BISERICII 


Raportându-se la viaţa divină ca la propria viaţă, credin- 
ciosul o face deopotrivă pe plan personal și comunitar. Dacă 
pe plan individual credinciosul intră în comuniune directă cu 
Dumnezeu, dimensiunea comunitară intensifică şi împlinește 
evlavia personală, realizând părtășia frăţească a celor care 
alcătuiesc Trupul lui Hristos, ca viaţă în Duhul Sfânt. Așa, de 
pildă, rugăciunea, ca mod concret de comunicare a inimii cu 
Dumnezeu, este mult mai înălțătoare în comuniunea de iubire 
a celor ce mărturisesc aceeași credinţă, fiindcă sufletele se 
aprind unul din altul, asemeni unor cărbuni aflaţi pe o vatră 
de jăratec, încât flacăra comuniunii se înalţă cu mai multă 
căldură şi putere spre cer... 

În acest cadru comunitar, Mântuitorul însuși ne-a învăţat 
să spunem „Tatăl nostru” nu „Tatăl meu”, și să-l cerem „pâinea 
noastră”, nu „pâinea mea”. 

lar această exprimare a pâinii ca „pars pro toto” („parte 
pentru întreg”) defineşte pâinea ca hrană necesară vieții. În 
acelaşi timp, fiindcă este formată din mai multe boabe de 
grâu, pâinea devine și un simbol al comunităţii. Mergând mai 
departe, vom spune că pâinea este proprie comunității, deoa- 
rece unește comunitatea în scopul achiziţionării ei, și deopo- 
trivă a vieţuirii trupești și sufletești a persoanelor care alcătu- 
iesc respectiva comunitate omenească. 

În acest context se cuvine să arătăm că omul credincios 
nu rămâne indiferent faţă de darul lui Dumnezeu care i se 
oferă spre viaţă, ci îl restituie cu mulţumire și recunoștință 
Dăruitorului, odată cu întreaga sa viaţă, care și aceasta este 
tot darul Lui: „Ale Tale dintru ale Tale, Ție aducem de toate și 
pentru toate”. De aici rezultă că pâinea, ca dar restituit lui 
Dumnezeu cu mulțumire și recunoștință, devine dar euharistic, 
adică dar de gratitudine față de Dumnezeu prin care recu- 
noaștem iubirea şi bunătatea lui Dumnezeu care ne-a învred- 
nicit de el. În același timp, expresia „aducem” vine cu preci- 
zarea că întreaga comunitate primeşte darul și, în 
comuniunea de iubire, îl restituie aceleași iubiri a lui Dum- 
nezeu, care i l-a oferit. Prin aceasta, darul lui Dumnezeu nu 
rămâne exclusiv pe plan biologic, ci trece pe plan spiritual. Prin 
el se realizează comuniunea de iubire cu Dumnezeu și a mem- 
brilor comunității, a tuturor celor care beneficiază de darul lui 
Dumnezeu. 

În felul acesta, pe plan spiritual, pâinea primește o funcţie 
sacră, devenind un sacrament. Aceasta, fiindcă sacrul definește 
obiectul scos din uzanţa comună, spre a fi păstrat curat pentru 
Dumnezeu, spre a-loferi lui Dumnezeu. Pâinea scoasă din uzanţa 
comună devine astfel darul sacru oferit lui Dumnezeu de comu- 
nitate, care ea însăși devine sfântă prin împărtășirea de darul 
oferit lui Dumnezeu și sfinţit de El. Astfel, darul creaţiei devine 
materie liturgică. 


Pr. prof. dr. SORIN COSMA 


Sfinţii Părinţi au evidenţiat faptul că nu fără temei, nu 
întâmplător, Mântuitorul a folosit tocmai pâinea și vinul spre 
a le ridica la cota cea mai înaltă de spiritualizare, prefăcându-le 
în Trupul și Sângele Său, spre împărtășirea oamenilor cu viața 
divină. Acestea erau cele mai potrivite ca să reprezinte Trupul 
lui Hristos, adică Biserica, comunitate a credincioşilor, care, 
împărtășindu-se din același Trup şi Sânge al Domnului, devine 
o comuniune unită în sfinţenia lui Dumnezeu. În felul acesta 
mărturisim că Biserica este una, sfântă, sobornicească. 

Sfântul Chiril al Alexandriei arată: „dacă toţi ne împărtășim 
dintr-o pâine, toţi alcătuim un trup, deoarece Hristos nu se 
poate împărţi. De aceea e numită Biserica și Trup al lui Hristos, 
iar noi mădulare în parte, după cugetarea lui Pavel (Efeseni 5, 
30): căci uniţi fiind toţi în Hristos prin Sfântul Trup, întrucât 
L-am luat pe Cel unul și neîmpărţit în trupurile noastre, suntem 
mădulare proprii Lui. Astfel suntem uniţi întreolaltă în Hristos, 
şi nu numai întreolaltă, ci și cu EI, Cel ce se află în noi prin 
Trupul Său”! 

Fericitul Augustin întreabă: „și pentru ce cu pâine? Să nu 
spunem nimic de la noi; să ascultăm pe Apostolul însuși, care 
- vorbind despre această Taină - zice: „Noi cei mulţi suntem 
un singur trup, o singură pâine: unitate, evlavie, iubire. «O 
singură pâine»; şi ce este această pâine unică? Un singur trup 
(făcut) din multe. Gândiţi-vă că pâinea nu se face cu un singur 
bob, ci cu multe. În timpul exorcismelor, voi eraţi oarecum ca 
băgaţi în moară. La Botez aţi fost ca îmbibaţi în apă. Când aţi 
primit pe Duhul Sfânt, aţi fost ca (frământătura) copţi... Amin- 
tiţi-vă, (pe de altă parte) cum se face vinul. Multe boabe atârnă 
de o ciorchină, dar mustul se confundă în unitate. În acest fel 
Domnul ne-a înfățișat pe noi înşine în EI, a voit ca noi să-i 
aparţinem şi a consfințit pe altarul Său taina păcii noastre și 
a unităţii noastre”? 

Aceleași cuvinte pline de înţeles duhovnicesc ni le împăr- 
tăşeşte și Sfântul loan Gură de Aur, chemându-ne la unitate: 
„După cum pâinea, fiind compusă din multe boabe de grâu, 
este unită într-un singur întreg, fără să se vadă undeva boabele 
de grâu - deși altminterea sunt în fiinţă - astfel şi noi ne unim 
unii cu alţii și cu Hristos. lar dacă toţi ne împărtăşim din aceeaşi 
pâine, de ce nu arătăm aceeași dragoste și nu ne facem una 
şi în aceasta? Fiindcă astfel era în vechime printre strămoșii 
noștri, după cum și zice: «lar inima și sufletul celor ce au crezut 
era unul» (Fapte 4, 32)”: 

lată cât de sugestiv este evidenţiată unitatea comuniunii 
eclesiale raportată la elementele euharistice în rugăciunea din 


i i ilor, datând din primul secol creștin:,... Mai 
1 Comentar la Evanghelia după loan, P.G. 74, 560-561. 
2 Sermo 272, PL 37, 247-248. 
3 Omilia 24 la | Corinteni, trad. Arhim. Teodosie Atanasiu, Comenta- 
riile sau explicarea epistolei către Corinteni a celui întru Sfinţi 
Părintelui nostru loan Chrisostom, București, 1906, p. 323 

întâi cu privire la potir: «Îţi mulţumim Ţie, Părintelui nostru, 
pentru sfânta vie a lui David, sluga Ta, pe care ne-ai făcut-o 
nouă cunoscută prin lisus, Fiul Tău. Ţie slava în veci». Cu privire 
la frângerea pâinii: «Îţi mulţumim Ţie, Părintele nostru, pentru 
viaţa și cunoștința pe care ne-ai făcut-o cunoscută nouă prin 
lisus, Fiul Tău. Ţie slava în veci. După cum această pâine frântă 
era împrăștiată pe munţi și fiind adunată a ajuns una, tot așa să 
se adune Biserica Ta de la marginile lumii în împărăţia Ta. Că a 
Ta este slava și puterea, prin lisus Hristos în veci»"4 

Pornind de aici, vedem că pâinea ca unitate a boabelor de 
grâu și vinul ca unitate a boabelor de struguri devin o realitate 
vie a unității celor ce se împărtășesc din pâinea cea cerească și 
din paharul vieţii. Pâinea ca Trup al lui Hristos și vinul ca Sânge 
al Lui încorporează în aceeaşi unitate de iubire și de simţire 
pe toţi cei ce se împărtășesc, ca membre ale Bisericii, de viaţa 
lui Hristos, pe care o deţin darurile euharistice. Altfel spus, 
asemenea unor boabe împrăștiate, creștinii se adună în uni- 
tatea Trupului lui Hristos care este Biserica, prin împărtășirea 
din darurile euharistice consacrate, formate şi ele din boabe 
aduse într-o unitate fiinţială. 

Pornind de aici, pâinea și vinul consacrate lui Dumnezeu 
şi dăruite oamenilor devin realitate vie, în sensul că unitatea 
pâinii și vinului sfinţesc viaţa celor ce se împărtășesc cu ele, 
curăţindu-i de păcate și însănătoşindu-le firea prin harul lui 
Dumnezeu, făcându-i purtători de virtuţi, ca puteri prin care 
li se împărtășește viaţa Duhului Sfânt, ca viaţă în Hristos, ce 
mereu îi cheamă la desăvârșirea vieţii lor duhovnicești: „Fiţi 
desăvârșiţi, precum şi Tatăl vostru cel din ceruri este desăvâr- 
şit” (Matei 5, 48). 

Un alt dar euharistic, pe care îl aducem lui Dumnezeu ca 
recunoștință, spre a-l sfinţi pentru folosul nostru sufletesc și 
trupesc, este untdelemnul. Scoţându-l din uzanţa comună și 
oferindu-l lui Dumnezeu „prin cuvânt și rugăciune” (| Timotei 
4, 5), El îl sfințește, făcându-l purtător de har, adică de putere 
dumnezeiască. Untdelemnul devine ca un medicament tămă- 
duitor al maladiilor spirituale și a celor trupești. El curăţă sufle- 
tul de întinăciunea păcatelor și vindecă boala trupului. 

Pe de altă parte, prin săvârşirea Maslului de obște, untde- 
lemnul primeşte un caracter comunitar, în sensul că întreaga 
comunitate se împărtășește de puterea vindecătoare a unt- 
delemnului prin curăţia de păcate și prin vindecarea de bolile 
trupului. Pentru aceasta se recomandă ca cel ce primește Taina 
Maslului să se spovedească și să se împărtășească cu Trupul 
şi Sângele Domnului. Prin aceasta, Taina Maslului primeşte 
puteri sporite nu numai de curăţie și vindecare, ci și de comu- 
niune a celor care, împărtășindu-se de această Taină, o fac în 
calitate de membre ale Trupului lui Hristos. 

Pe de altă parte, Maslul de obște este cu atât mai motivat 
cu cât păcatul la care se raportează nu este numai personal, 
ci și comunitar. Aşa, de pildă, comunitatea întreagă se face 
responsabilă și vinovată de dominaţia păcatului și a patimii, 
sub multiple forme, în lume, precum abuzurile de tot felul, 


4 Didahia, IX, 2-3, PSB 1, p. 291. 


sau lăcomia acaparării bunurilor materiale în detrimentul 
semenilor... 

Tot sub aspect comunitar, ne putem gândi și la faptul că, 
pentru eficientizarea untdelemnului tămăduitor, întreaga 
comunitate trebuie să se implice și să se angajeze în opera 
caritativă de îngrijire şi ajutorare a bolnavilor care beneficiază 
de Taina Maslului. 

Văzând rolul pe care îl au elementele din natură, devenite 
materie liturgică, în viaţa comunitară a Bisericii, precum pâinea 
șivinul consacrate, sau untdelemnul purtător de har, ne putem 
referi, în continuare, și la efectul comunitar pe care îl are apa 
sfinţită de la Botez. Ea transmite puterea Duhului de iertare 
a păcatului strămoșesc și, după caz, a păcatelor personale. 
Dar în acelaşi timp, ea face din cel ce primește Botezul fiu al lui 
Dumnezeu și membru al Bisericii, introducându-l pe cel botezat 
în comuniunea Trupului lui Hristos. Pentru acest motiv, cel ce 
a primit Botezul se şi împărtășește cu Pâinea şi Vinul sfinţit, 
pentru a se integra în viaţa comunităţii bisericești. De fapt, 
este prea bine cunoscut că cei care au primit noua credinţă 
s-au botezat şi, astfel, în urma primului Botez, s-a constituit 
prima comunitate creștină, adică Biserica lui Hristos. Datorită 
acestui fapt, nimeni nu se poate împărtăși cu Trupul şi Sângele 
Domnului înainte de a fi fost botezat, încreștinat, adică înainte 
de a se „îmbrăca în Hristos” ca membru al Trupului Său, care 
este Biserica, comuniunea credincioşilor. 

Faptul că elementele naturii devin elemente euharistice ale 
comuniunii eclesiale, determină Biserica să se simtă înfrățită cu 
întrega creaţie. Rugăciunea ei se referă la „imbelşugarea roa- 
delor pământului, la vremuri pașnice, la ferirea naturii de duș- 
manii ei vătămători, precum și la oferirea condiţiilor de rodire: 
ploi la vreme potrivită, ferire de secetă, de cutremure, de vânt 
distrugător... Apoi, Biserica a rânduit rugăciuni de sfințire a 
apelor fântânilor și izvoarelor sau a roadelor câmpului, iar în 
jertfă — spune un Sfânt Părinte - facem amintire de cer, de 
pământ, de mare, de soare, de lună, precum și de întreaga 
creaţie” Astfel, „prin sfinţirea elementelor naturii, universul 
se transformă într-un templu al prezenţei și acţiunii lui Dum- 
nezeu. Totul e pus în legătură cu Dumnezeu, se referă la EI, 
creștinul fiind astfel conștient că el trăiește, se mișcă și acţio- 
nează nu într-o lume ostilă, ci într-o lume a lui Dumnezeu, 
pătrunsă de puterea și iubirea Lui”, $ 

De aici vedem că darurile creaţiei lui Dumnezeu nu sunt 
simple obiecte sau lucruri independente de natura omului. Ele 
sunt opera lui Dumnezeu, prin care lucrează „Duhul de viaţă 
făcătorul”. Ele sunt însufleţite prin har, spre a reprezenta o fiinţă 
care cooperează cu ființa pentru care au fost create, și care este 
omul, coroana creaţiei. Nu numai pentru a-i întreţine viaţa, ci 
şi pentru a-i sfinţi viaţa; și mai mult, pentru a consolida viaţa 
comunitară a Bisericii, conferindu-i sfințenia. 


5 Chiril al lerusalimului, Cateheze mistagogice, V, 6, trad. Pr. D. 
Fecioru, București, 2003, p. 361. 
6 Olivier Clement, Questions sur l'homme, Paris, 1972, p. 159-163. 

VIAŢA, OPERA ŞI DOCTRINA SFÂNTULUI 
GRIGORIE PALAMA 


Tânărul Grigorie s-a nascut in 1296 si a fost de mic în cer- 
cul familiei imperiale dat fiind faptul că tatăl său, Constantin, 
era consilier intim al lui împăratului Andronic II (1282-1328) 
şi pedagog al nepotului acestuia, Andronic III. Când avea 7 
ani, tatăl său a murit , iar el a fost educat şi instruit în științele 
vremii de celebrul învăţat Teodor Metochites, agonisindu-și 
o solidă bază culturală. 

Contactul strâns cu monahi de la Athos l-au făcut pe Gri- 
gorie să ţină încă din adolescenţă un regim de asceză aspră, 
cu post și veghere multă, hrănindu-se numai cu pâine și apă. 
Primul învăţător în viaţa sa de rugăciune i-a fost Teolept, care 
l-a călăuzit la deprinderea trezviei și a rugăciunii minţii încă 
de tânăr, de când era în lume. 

Lepădând atracțiile lumii, în toamna anului 1317, cu cei 
doi fraţi ai săi, pleacă spre Muntele Athos. Lângă mănăstirea 
Vatopedu, sub conducerea bătrânului Nicodim, a dus o viaţă 
de post, de veghe și rugăciune neîntreruptă, ziua și noaptea. 
Se ruga cu multă stăruinţă și evlavie către Preasfânta Născă- 
toare de Dumnezeu: "Maica Domnului, luminează-mi întune- 
ricul, luminează-mi întunericul!” 

După trei ani, în 1321, monahul Grigorie s-a nevoit în 
Marea Lavră a Sfântului Atanasie, unde, alţi trei ani, s-a distins 
prin practica virtuţilor, înţelepciune și cuvânt, înfrânându-și 
chiar și trebuinţele cele mai naturale,“luptând parcă cu trupul 
ca să ajungă fără de trup”. În decurs de trei luni nu dormea 
nicio noapte, ci numai puţin după prânz. 

In 1326, după cee hirotonit preot la Tesalonic, urcă pe mun- 
tele de lângă orașul Veria din Macedonia greacă. Aici trăiește 
o viaţă duhovnicească intensă. Cinci zile pe săptămână stătea 
izolat de toţi și nu vorbea cu nimeni, iar sâmbăta și duminica 
se aduna cu ceilalţi monahi la Sfânta Liturghie și la convorbiri. 
Era în al treizecilea an al vieţii, sănătos la trup, neatins încă de 
nicio boală. Intensifică postul șivegherea, iar prin lacrimi multe 
îşi curăţă ochiul sufletului. Rugăciunea neîntreruptă din mintea 
sa îl învrednicea de unirea nemijlocită cu Dumnezeu. Uneori, 
în timpul Sfintei Liturghii, faţa îi strălucea mai presus de fire, 
transfigurată de focul Duhului Sfânt. Începe să predice, apoi 
să scrie despre viaţa Maicii Domnului şi a unor cuvioși părinţi 
atoniţi. Când Varlaam de Calabria, începând cu 1334 dar mai 
ales după 1337, începe să defaime practica și învăţătura isi- 
hastă, atunci ieromonahul Grigorie devine purtătorul de 
cuvânt al monahismului atonit şi al întregii Biserici Ortodoxe. 
El precizează în două triade (1338, 1339) doctrina isihastă, 
redactând-o şi pe a treia (în 1341), când Varlaam, în 1340, atacă 
mai înverșunat mistica răsăriteană și Ortodoxia însăși. 

Între 1340 şi 1347 au loco serie de polemici în care sfântul 
Grigorie Palama este pe rând aruncat în închisoare apoi repus 
în drepturi ca în final, în anul 1347 să fie ales arhiepiscop, 
conducătorul bisericii din Tesalonic. 


Drd. MARIUS SCOROŞANU 


i da 0 4, 098 Ati 
Deși ales arhiepiscop al Tesalonicului la acea data , Sfân- 
tul Grigorie Palama a ajuns acolo abia în 1352. În 1354, vrând 
să vină în Constantinopol, este luat prizonier de turci, un an 
de zile. 

Anunţându-şi ziua morţii înainte, Sfântul Grigorie Palama 
a trecut la Domnul la 13 noiembrie 1359. Ucenicul Sfântului, 
care mai târziu devine patriarhul Filotei Kokinos, în 1368, con- 
voacă un sinod care-l declară, pe baza mărturiilor multor 
monahi şi episcopi şi a minunilor din biserica lui, sfânt pe 
Grigorie Palama, hotărând ca zile de prăznuire a lui, ziua de 
14 noiembrie și a doua duminică din Postul Mare. 

Întreaga operă a Sfântului Grigorie Palama e centrată pe 
rugăciunea neîncetată a minţii în inimă; viaţa lui însăși a fost 
o rugăciune neîncetată. 

Sfântul Grigorie Palama a experiat pe viu isihia (nouyxia) şi 
cunoașterea lui Dumnezeu (n yvwon Tov Qeov) ce vin prin 
rugăciunea lui lisus. Problema rugăciunii neîncetate este abor- 
dată în toate scrierile palamite, căci rugăciunea e izvorul vie- 
ţii veşnice, al cunoașterii lui Dumnezeu, care sporeşte în om 
odată cu eliberarea lui de patimi (auapriec) prin lucrarea 
Duhului Sfânt. 


Învierea 


Unirea omului cu Dumnezeu (n 8swon) îl ridică pe om din 
hotarele firii căzute mai presus de fire și-l face “părtaş dum- 
nezeieștii firi” încă din această viaţă, într-un progres nesfârșit 
în Hristos. 

Practica isihastă nu e decât o trăire la scară personală a 
acestei uniri. Hristos, pe Care Îl caută înlăutrul inimii sale acela 
care se roagă, nu poate fi cu adevărat înlăuntrul lui decât în 
măsura în care, prin Sfintele Taine, el rămâne integrat în Trupul 
Bisericii. 

Rugăciunea lui lisus, așa cum a fost înţeleasă de sfinţii 
părinţi, nu înlocuiește deci niciodată harul mântuitor al 
Sfintelor Taine; ea nu face decât să-l actualizeze în lucrare, 
printr-o relaţie tot mai conștientă cu lisus Hristos, în lumina 
şi iubirea Lui. 

Mintea( vos) curăţită de patimi și luminată de harul dum- 
nezeiesc se depăşeşte pe sine și devine capabilă de vederea 
lui Dumnezeu în Duh;isihaștii sporiţi în virtute văd slava necre- 
ată a lui Dumnezeu, slavă luminoasă pe care au văzut-o și 
Sfinţii Apostoli pe muntele Tabor când Mântuitorul S-a schim- 
bat la Faţă (uerauopqewonc). 

Această lumină taborică nu este fiinţa (ovoia) lui Dumne- 
zeu ci slava naturii dumnezeiești, a întregii Sfintei Treimi, (AkTI- 
Orn evepyeia) și nu se poate vedea nici prin putere omenească 


i 


oricât de mare, nici prin ajutor îngeresc, ci numai prin putere 
dumnezeiască. 

Rugăciunea săvârşită de minte în inimă întăreşte gândul 
omului permanent la lisus Hristos, mărind comuniunea cu El, 
şi sfinţind întreaga fiinţă a omului, întărind cugetele și simţu- 
rile în frica de Dumnezeu. Însă rugăciunea trebuie ajutată şi 
prin asceză și prin ascultare de duhovnic. 

Palama arată că, prin rugăciune neîncetată, mintea devine 
receptivă harului Duhului Sfânt unindu-se cu inima, revărsând 
bucuria sfântă a contemplaţiei duhovnicești şi peste trup, nu 
omorând partea pasională (cum zicea Varlaam), ci purificând-o 
prin străpungerea și plânsul mântuitor de urmele păcatelor. 

Sfântul Grigorie Palama a combătut învăţăturile greșite 
ale catolicismului, conform cărora Dumnezeu ar fi inaccesibil 
omului, retras într-o transcendenţă abstractă; el a confirmat 
prezenţa și lucrarea lui Dumnezeu în lume și în om prin ener- 
giile Sale necreate, posibilitatea unirii cu Dumnezeu( evOrnra 
ue Tov 00) prin rugăciune neîncetată și iubire, accesibilă 
oricărui om. 

Rugăciunea însăşi, (n rpooeuyxi) ca experienţă neîncetată 
a Bisericii şi a creștinului, asigură şi va mărturisi continuitatea 
trăirii Evangheliei lui Hristos în Biserică și în spiritualitatea 
ortodoxă și astăzi și totdeauna. 

CREDINŢA, PRINCIPIU DE VIAŢĂ 


Credinţa e un principiu de viaţă, fie în sensul transcenden- 
tal și misterios al prezenţei supranaturale şi al acţiunii lui Dum- 
nezeu în noi, fie în ceea ce privește inspiraţia morală ce derivă 
din adevărurile de credinţă. Fie în felul de a judeca, inspirat de 
credinţă, enorma și complexa bogăţie de valori, atât în lumea 
noastră interioară, cât și în cea exterioară. Un om modern, un 
creștin al timpurilor noastre, un credincios sensibil voinţei lui 
Dumnezeu, în ce fel trebuie să ţină seama de propria credinţă? 
Credinţa e o stăpânire a lui Dumnezeu sau o căutare a lui Dum- 
nezeu? 

La început este o stăpânire; credinciosul posedă, de la unele 
adevăruri supreme derivate din cuvântul lui Dumnezeu, putere 
morală; păzește unele revelații, dându-i fericirea unor certitu- 
dini, care procură sufletului său o plinătate, o forţă, o bucurie, 
o voinţă de a exprima şi a le 
sluji. El vede lumina, adică 
realităţile divine pătrunse în 
sufletul său și cu această 
lumină se vede pe el însuși 
conştiinţa sa; vede tot ceea 
ce-l înconjoară, vede lumea 
şi locul său în ea însăşi; are o 
viziune măreaţă, chiar dacă 
dezvăluie înălţimi de nea- 
juns, adâncimi întunecoase, 
lărgimi abisale și chiar lucruri 
mici, concrete, deja cunos- 
cute, recunoscute, însă, 
acum, prin credinţă, printr-o 
atmosferă ideală, nouă. Stă- 
pânirea aceasta, a credinţei, 
nu exclude, ba chiar cere o 
ulterioară cercetare. Stăpâni- 
rea lui Dumnezeu în viaţa 
aceasta nu e niciodată desă- 
vârșşită; aceasta nu-i decât un început, prima scânteie care ne 
îndeamnă la cucerirea unei mari lumini. Norma aceasta este 
foarte cunoscută de credinţa ortodoxă, care are fericirea să se 
sprijine pe formule de credinţă sigure și statornice. Cu toate 
acestea nu suntem dispensaţi de la un efort tot mai mare și o 
cât mai profundă cunoaștere a lucrurilor cerești. Subiectele 
care din religie și din contemplaţie își trag haina plăcută și 
puternică, sunt cunoscute. Fericitul Augustin spune:,„Printr-o 
iubire crescândă să sporească și căutarea Aceluia a lui Dum- 
nezeu, pe care L-am aflat. Îl aflăm pe Dumnezeu pentru a-L 
căuta cu și mai mare înflăcărare”. Credinţa nu este o oprire, ci 
drum spre adevărurile cerești. Credinciosul e un pelerin care 
se află pe calea bună, spre Dumnezeu. 

Astăzi, însă e bine să ţinem seama de un fenomen care 
întrerupe viziunea noastră din câmpul religios și spiritual, două 
fenomene foarte grave și foarte răspândite; primul e ateismul 

care pretinde că formează omul fără educaţie religioasă. Nega- 
rea lui Dumnezeu e prezentată ca o exigenţă a programului 
„Ştiinţific” sau ca un nou tip de umanism. 

Celălalt fenomen, care tulbură viziunea senină din câmpul 
religios-spiritual, este fenomenul religiei contemporane antro- 
pocentrice, adică orientată spre om ca și principiu obiectiv al 
său, în timp ce religia artrebui să fie, prin natura sa, teocentrică, 
adică îndreptată spre Dumnezeu, ca principiul și scopul său 
primar și apoi spre om, considerat în funcţie de originea sa 
divină și a raportului şi sacrificiilor care izvorăsc din această 
funcţiune. Se vorbeşte de o religie verticală și de o religie ori- 
zontală. 

Religia orizontală, în raport cu cea verticală, prevalează 
astăzi la acela care nu are o viziune a orânduirii superioare 
ontologice, adică reală şi 
obiectivă a religiei. Prin 
aceasta nu se vrea negarea 
importanţei și angajarea pe 
care credinţa creştină o dă 
omului, obligaţiei care e de 
mare importanţă, deoarece e 
bine a ne aminti că vom fi 
judecaţi după dragostea 
efectivă cu care ne-am dedi- 
cat semenului nostru sufe- 
rind, lipsit şi decăzut. Pe calea 
aceasta nu este măsură. 
Totuși e bine a aminti mereu 
că principiul iubirii faţă de 
aproapele nostru e iubirea 
faţă de Dumnezeu. Cine şi-ar 
uita motivaţia pentru care 
trebuie să ne supunem fraţi 
între noi, adică fraternitatea 
comună a lui Dumnezeu, la 
un moment dat, ar putea să uite de marile sarcini ale unei 
astfel de înfrăţiri și ar putea să nu mai vadă în semenul său un 
frate, ci un străin, un concurent, un dușman. 

În Vechiul Testament este scris: Eu sunt Domnul, Dumne- 
zeul tău... Să nu ai alţi Dumnezei în afară de Mine” (leșire 20, 
2-3). lar în Noul Testament, Domnul lisus Hristos ne învaţă:„Să 
iubeşti pe Domnul Dumnezeul tău, cu toată inima ta, cu tot 
sufletul tău și cu tot cugetul tău”. Aceasta este marea și întâia 
poruncă, iar a doua, la fel ca aceasta:,„Să iubeşti pe aproapele 
tău ca petine însuţi” (Matei 22, 37-39). Să nu uităm de preva- 
lenţa interesului sociologic asupra celui teologic, care poate 
genera alt inconvenient primejdios, acela de a adapta doctrina 
Bisericii criteriilor omenești. 

Credinţa primită și practicată nu e o îndepărtare de la sar- 
cinile iubirii, a marilor și urgentelor necesităţi ale orânduirii 
sociale, ci e mai cu seamă, inspiratoarea și forţa lor. 

SMOCHINUL - POMUL CURAJULUI 


Cel puţin două sunt referirile Sfintei Scripturi la pomul 
smochinului. 

O primă relatare o face Profetul Moise în cartea Facerii 
când, în urma căderii în păcat protopărinţii au considerat 
necesar să-și acopere goliciunea cu frunze de smochin (Fc. 
3,7). Astfel, o primă ipostază în care apare smochinul este 
aceea lângă oameni, dar lângă oamenii căzuţi în păcat; cu alte 
cuvinte, smochinul devine indirect copărtaș la încercarea pro- 
topărinţilor de a-și acoperi trupurile. Mai mult decât atât, 
Sfântul Ignatie Briancianinov, privind imediat înainte de 
momentul căderii, asociază smochinul cu însuși fructul ispi- 
tirii: „Poate că rodul smochinului din rai era rodul oprit (...). 
Pomul care a fost unealtă a pierzării oamenilor este omorât 
prin porunca Domnului”. Ce părea la început o presupunere 
acum devine o certitudine pentru Sfânt. Ceea ce înseamnă că 
smochinul nu este alături de Adam și Eva numai după căderea 
în păcat ci și înainte, devenind însuşi mijlocul ademenirii dia- 
volului. 

O primă ipostază a smochinului se arată deci, aceea a unui 
smochin care ademenește, a unui smochin instrument al dia- 
volului care încearcă să nască un fals curaj, cel în călcarea 
poruncii. Curaj în nescultare faţă de Creator. Un curaj care îi 
„dezgoleşte de ajutorul cel de sus”prin mâncarea rodului oprit 
luându-le „îmbrăcămintea cea nouă și nemaiauzită - slava şi 
bunăvoința cea de sus” cum zice Sfântul loan Gură de Aur. 

Un nou moment în care se amintește de smochin este 
relatat de Sfinţii Evangheliști Matei și Marcu (Mt. 21,18-21; Mc. 
11, 13-14). De data aceasta Mântuitorul este Cel care apare în 
relaţie cu smochinul, făcând o minune mai putin obișnuită, 
la prima vedere. El este cel care se folosește de acest pom, dar 
cu o altă conotaţie, de deschidere a ochilor minţii, în sensul 
dezvăluirii puterii lui pedepsitoare. Blestemând smochinul, 
acesta își pierde întru totul farmecul lui. Oricum o parte din 
atracţia lui lipsea, căci îi lipseau fructele, acele fructe care, 
potrivit Sfântului Ignatie Briancianinov, au satisfăcut pofta de 
„cunoaștere” a primilor părinţi. În acest fragment din această 
pericopă evanghelică menţionată, Mântuitorul „văzând un 
smochin pe cale, S-a dus la el, dar n-a găsit nimic în el decât 
numai frunze, și a zis lui: De acum înainte să nu mai fie rod în 
tine în veac! Și smochinul s-a uscat îndată.Văzând aceasta, 
ucenicii s-au minunat, zicând: Cum s-a uscat smochinul 
îndată?” 

Sfântul loan Gură de Aur ne spune că aici și acum,„pentru 
prima oară, Şi-a arătat Hristos puterea lui pedepsitoare” El 
blesteamă smochinul neroditor arătând Sfinţilor Apostoli şi 
nouă, celor de azi, caracterul adevăratului curaj. Este curajul 
care ne face triumfători în lupta ce o avem, împotriva începă- 
toriilor, împotriva stăpâniilor, împotriva stăpânitorilor întune- 
ricului acestui veac, împotriva duhurilor răutăţii, care sunt în 
văzduh” (Ef. 6, 12). 

Asistăm, aşadar, la o transfigurare a smochinului. Parado- 
xal, deşi nimicit în însăşi fiinţarea lui, el devine părtaş al unei 
înţelepciuni pe care Mântuitorul dorește să o transmită uce- 
nicilor, și peste veacuri, prin ei, tuturor creştinilor. Este înţe- 
lepciunea atotcuprinzătoare a Domnului, care își arată iubirea 
pentru oameni într-un mod aparte. El îi face pe Apostoli să 
cunoască faptul că poate și să pedepsească, dar alegând un 
pom, iar nu un om, prin exemplul său. 

În context exhatologic, această dumnezeiască înţelep- 
ciune circumscrie ideea de mântuire dobândită printr-un nou 
pom, pomul crucii. 

Devenit pom al „curajului”, un curaj fals, în neascultare, cu 
care amăgeşte vrăjmașul omul, dar mai târziu un curaj în ade- 
văr, smochinul s-a dovedit a fi un pom cu folos. 

Utilitatea lui are în centru o idee principală, un îndemn, 
acela de a face diferenţa între cele două tipuri de curaj care 
trebuie să-l însoţească pe om. lar alegerea devine esenţială 
prin consecinţele pe care ea le are asupra vieţii fiecăruia, în 
sensul unirii sau îndepărtării de Dumnezeu, sau cu alte cuvinte 
prin raportarea la veșnicie. În faţa tuturor ofertelor omului 
contemporan, acesta trebuie să cumpănească bine preţul pe 
care trebuie să-l plătească la schimb, ca să nu piardă priorita- 
tea șederii în împărăţia lui Dumnezeu. Fiecare gând și fiecare 
dorinţă trebuie raportată la veșnicie, în sensul în care ne apro- 
pie sau nu de Dumnezeu. Numai înțelegând sensul morţii, 
putem înţelege sensul vieţii și putem trăi. 

FECIORIA, DARUL LUI DUMNEZEU 
FĂCUT OMULUI 


Fecioria, acest dar al lui Dumnezeu se dăruiește celor ce 
trăiesc în curăţenie, smerenie, în deplinătatea iubirii divine 
ce sălășluiește în inima care tânjeşte după Cel ce i-a dat viaţă, 
fiind cel mai minunat dar al întregii creaţii. 

Prin feciorie, sfintele femei și-au închinat viaţa lui Dum- 
nezeu, slăvindu-L în rugăciuni și cereri spre o nouă viaţă 
afierosită Domnului. 

În societatea actuală avem nevoie de aceste modele, 
prin care să ne sfinţim sufletul, ducând o luptă lăuntrică 
cu noi înșine pe o cale a castităţii în care să aflăm deplină- 
tatea bucuriei duhovnicești, prin care suntem datori să 
o sfinţim prin însăși viaţa noastră, trăind după voia lui 
Dumnezeu. 

Castitatea fiind de asemenea un dar al legii divine, se 
cuvine să o cinstim, devenind prin această lucrare sfântă o 
ofrandă adusă Părintelui Ceresc, prin care avem puterea să 

o dobândim prin rugăciunea curată, prin care sfintele 
fecioare au dobândit pacea lăuntrică, o bucurie duhovni- 
cească în profunzimea deplinătăţii, pe calea ce duce către 
renașterea duhovnicească. 

Sufletul ce tânjește după această trăire se contopește cu 
fiinţa dinlăuntrul inimii sale, fiind un imbold spre desăvârșire, 
spre unirea cu Dumnezeu Însuși. 

lubind pe Dumnezeu, ne adâncim în dragostea Lui, în 
smerenia Lui, în preaplinul deplinătăţii dumnezeiești, fiind 
astfel un nor deasupra fiinţei create de Cel ce ne-a datviaţă, 
prin Cuvântul smereniei Sale. 

Putem să afirmăm împreună cu cei ce și-au dedicat în 
întregime viaţa lui Dumnezeu, urmând exemplul sfintelor 
fecioare, ca fiind pildă spre o altă lume, că dorim să mergem 
spre fericirea de a urma calea deplinătăţii cerești. 


H_ MAPABOAH TĂÂN A0K4 NAPOENENI 

SUPLIMENT AL REVISTEI „ÎNVIEREA“ EDITAT DE ASOCIAŢIA „OASTEA DOMNULUI“ 


Martie 2014 


SPRE LOCUL DE RUGĂCIUNE* 
(FAPTELE APOSTOLILOR 16, 16-24) 


Dregătorii şi judecătorii poporului 
“Când drepţii domnesc, se bucură poporul, 
iar când stăpânesc cei fărădelege, poporul suspină” 
(Pildele lui Solomon 29, 2) 

Din nefericire pentru mine — și pentru generaţia mea - am 
înţeles “pepropria-mi viaţă” sensul cugetării împăratului Solo- 
mon... pe care am așezat-o la începutul acestor gânduri. 

Cei mai mulţi din generaţia mea au venit pe lume cu eti- 
cheta ascunsă în inima multor mame, de “copil nedorit” Astfel, 
toţi cei ce ne-am născut după 1966, adică, după decretul 770 
am fost “subnumiţi”: decreţei, evident un nume transmis doar 
pe cale orală. lar caracteristic generaţiei decreţeilor a fost ima- 
ginea copiilor ce se jucau pe stradă și în compania șobolanilor, 
printre blocurile maro-gălbui, vernil sau cenușii, din cartierele 
“muncitorești”, toţi având atârnată de gât cu o sfoară, cheia 
apartamentului - proprietate de serviciu. 

În decembrie 1989, am făcut 21 de ani. Nu mulţi, dar destui 
ca să pot auzi, vedea și înțelege, suspinele poporului meu de 
sub stăpânirea comuniștilor — abia mai târziu am înţeles că ei 
de fapt erau fără Dumnezeu. Până atunci și eu tot fără Dum- 
nezeu eram, pentru că așa am fost educat și învăţat, dar ceea 
ce amtrăit în zilele Revoluţiei din 1989, la Timişoara avea să-mi 
schimbe complet concepţia despre lume și viaţă, dar mai ales 
despre Dumnezeu. Aud și acum strigătul mulţimii ce umplea 
până la refuz spaţiul dintre Operă și Catedrala Mitropolitană: 
“Există Dumnezeu! Există Dumnezeu! Există Dumnezeul!" . Acest 
strigăt a fost, cel puţin pentru mine, precum strigătul plin de 
bucurie a lui Arhimede la descoperirea principiului fundamen- 
tal al hidrostaticii (legea lui Arhimede): Evrika! Adică: “am găsit!” 
“am aflat!”... Eu Îl găsisem pe Dumnezeu, L-am aflat! 

Au fost momente înălțătoare și însufleţitoare, un popor se 
reîntâlnea cu Dumnezeu. În ziua de 22, la prânz, când s-a anun- 
ţat de la balconul Operei, fuga dictatorului comunist, toată 
mulţimea s-a întors cu faţa spre Catedrală, a îngenunchiat și 
într-un singur glas şi dintr-o singură inimă a pus stăpânire 


MIRCEA-PETRU PASCU 
peste văzduh rugăciunea “Tatăl nostru”. Din locul în care mă 
găseam, în stânga Operei, după rugăciune am ridicat ochii 
spre Catedrală... Soarele se găsea deasupra crucii din turnul 
mare al Catedralei. Pentru mine a fost un semn evident pe 
care Dumnezeu îl făcuse pentru noi... 

Am crezut atunci că românii vor rămâne credincioşi Dom- 
nului și vor începe o viaţă nouă și frumoasă alegându-și con- 
ducători credincioşi Domnului... Dar ce puţin a ţinut euforia 
aceasta, foarte foarte puţin!... nici 4ore!... La prima transmi- 
siune a Televiziunii Române Libere, cel care se cocoțase deja 
în fruntea poporului și-a început discursul cu fatidicul: “Stimaţi 
tovarăși!”.... şi ce a urmat am văzut cu toţii... “Prin voinţa popo- 
rului' am trecut de la un președinte ateu la un președinte liber 

Stâncavieţii 


cugetător, a cărui credinţă este “omul!” Apoi, am avut parte 
de un preşedinte “învins de forţe oculte”. Apoi, ne-am întors 
la cel liber cugetător și în fine, de nouă ani ne ţinem după un 
preşedinte “jucător” care nu a avut ocazia să se “întâlnească 
cu Dumnezeu pe vapor”... Practic, pe scurt care e istoria noas- 
tră? E o continuă transformare, de la generaţia“decreţei” şi cu 
cheia la gât, la generaţia “de sacrificiu” (generaţia reformelor, 
contrareformelor, parareformelor și aşa mai departe) iar pe 
viitor — după cum ne prevăd finanţiştii noștri și specialiştii în 
munca și protecţie socială - vom devenii generaţia de pensi- 
onari fără pensii, pentru că nu vor mai fi suficiente persoane 
active care să poată acoperii pensiile pensionarilor. Calculul 
e simplu, ţinand cont de numărul de avorturi de după 1989, 
de când a fost abrogat decretul 770 din 1966. 

Din păcate, poporul român încă suferă sub jugul stăpâni- 
torilor lui fără Dumnezeu... 

Am tot auzit lozinca “Biserica nu face politică!” Pot să spun 
că nu mai suport această lozincă... Cine este Biserica? Biserica 
ortodoxă, a românilor, este formată din cei peste 85% de cetă- 
ţeni români declaraţi ortodocși. Din care unii sunt mireni, alţii 
diaconi, alţii preoţi, și alţii episcopi. Toţi împreună formează 
Biserica Ortodoxă Română! Nu poţi să spui că 85% din popu- 
laţia României nu face politică... Adică, Biserica nu este inte- 
resată de nivelul de trai al cetăţenilor români, de bunăstarea 
lor?... Marea greşeală care s-a făcut în acești ultimi 24 de ani 
a fost faptul că alegătorii nu au fost învăţaţi să-și aleagă con- 
ducători cu adevărat credincioşi, nu numai spoiţi la alegeri 
“cu credinţă”, și asta ar fi fost de datoria Bisericii! 

Politicianismul e dăunător, ne intoxicăm cu el zilnic. “Dre- 
gătorii și judecătorii poporului” de astăzi, au suprapopulat 
toate instituţiile statului cu aroganță, minciună, sfidând efec- 
tiv poporul acesta. Evident Biserica nu trebuie să alunece în 
politicianism, Biserica trebuie să facă politica Adevărului, 
măcar că politicienii pe care i-am avut până acum ne-au dove- 
dit că politica nu se prea intersectează cu Adevărul. Cum i-a 
întâmpinat loan Botezătorul pe mulţi din membrii partidelor 
vremii, farisei și saduchei, care au venit la el în pustie? Ce 
cuvânt de bun venit le-a spus? l-a făcut “Pui de vipere!” Sau 
când l-a mustrat pe împăratul lrod cu privire la viaţa lui păcă- 
toasă, nimeni nu i-a spus:“loane, chiar dacă ești tu Botezăto- 
rul, n-ai voie să faci politică”, Că l-a costat viaţa, asta e altceva, 
e sacrificiul celui ce slujeşte. Astăzi cu siguranţă ar fi fost mus- 
trat categoric, pentru că aşa cum am mai spus, pentru dregă- 
torii de astăzi politica nu poate sta împreună cu Adevărul. 
Chiar Domnul lisus îl numea pe lrod vulpe, iar pe politicienii 
vremii îi numea morminte văruite... Să luăm un exemplu mai 
aproape de noi. Ștefan cel Mare și Sfânt era politician? Era! Era 
bun? Foarte bun! Dar cine era cel mai apropiat sfetnic al lui, 
cine-i era duhovnic? O, Sfântul Daniil Sihastrul... Sunt foarte 
curios unde sunt duhovnicii politicienilor noștri văruiţi, de 
astăzi. (Evident mă refer numai la cei văruiţi; la cei sinceri, 
corecţi, nemincinoşi, nu mă refer). 

Soluţia nu este intrarea clerului în partidele politice, ci în 
promovarea adevărului, a moralei creştine în rândul credin- 


cioșilor, în arătarea răului acolo unde este, și de ce nu în iden- 
tificarea credincioșilor capabili, cu o mărturie bună, necorupţi 
şi îndrumarea lor spre a se implica politic în viaţa comunităţii, 
spre a fi de folos întregii societăţi româneşti. 

Să ne întoarcem acum la dregătorii și judecătorii cetăţii 
Filipi, de a căror judecată au avut parte Pavel și Sila. Tind să 
cred că aceştia au fost în același timp şi acuzatori și judecători. 
Și ei au beneficiat de serviciile ghicitoarei, şi ei au fost lezaţi 
de pierderea „calităţii” ei de ghicitoare. Din acest motiv jude- 
cata s-a făcut atât de în pripă și pedeapsa aplicată imediat. 

Îmi amintesc circul incredibil care a fost la noi la ultimele 
prezidenţiale, cu flacăra violet, şi de ghicitoarele şi vrăjitoarele 
la care mai umblă unii din dregători noștri... Mă uit la dregă- 
torii şi judecătorii din Filipi, mă uit la ai noștri, cei de astăzi și 
nu mă pot gândi decât la cuvintele conului Leonida: „Patru 
vorbe, numai patru, da' vorbe, ce-i drept! Uite, țiu minte ca 
acuma: „Bravos naţiune! Halal să-ţi fie! Să trăiască Republica! 
Vivat Prinţipatele Unite! Și jos iscălit în original Galibardi!” (Conu 
Leonida faţă cu reacţiunea, de lon Luca Caragiale ) 

Criticăm, criticăm, dar care e soluţia? Soluţia ne-a lăsat-o 
părintele Iosif Trifa în urmă cu aproape 90 de ani, vorbind 
despre rosturile naţionale ale Oastei Domnului: 

„Noi vrem să cucerim a doua oară ţara aceasta pentru Evan- 
ghelia lui Hristos. 

Când de la Nistrupână la Tisa tot românul se va hotări împo- 
triva păcatelor, când din Maramureș până la Dunăre și Marea 
Neagră tot românul se va aprinde de dorul și de dorinţa să tră- 
iască o viaţă după Evanghelia lui Hristos; când ţara aceasta se 
va umple de fronturi și de ostași hotărâți de luptă împotriva 
păcatelor; când vom cuceri a doua oară această ţară pentru 
Evanghelia lui Hristos, atunci - și numai atunci - am asigurat pe 
veci viitorul acestei ţări și al acestui neam. 

O, cum s-ar schimba ca prin minune stările din ţara noastră 
dacă oamenii din ea s-ar hotărî pentru lisus Hristos! Când şi miniș- 
trii, când și slujbaşii, când și plugarii şi cărturarii, când şi săra- 
cii și bogaţii și cei învăţaţi și cei neînvăţaţi s-ar hotări cu toţii 
să trăiască și să lucreze așa cum spune Evanghelia -atunci îndată 
s-ar preface ţara noastră cea nouă un Canaan dulce și plăcut“ 
(extrase din cartea Ce este Oastea Domnului, de pr. losif Trifa) 

Rămân la aceste cuvinte, dar rămân însă și cu durerea că 
sunt atât de puţin luate în considerare și se face totuși atât de 
puţin pentru evanghelizarea poporului nostru. Judecând 
după faptele poporului nostru... poporul nostru nu cunoaște 
Evanghelia Domnului lisus... are idei vagi despre credinţă, dar 
în marea majoritate nu-L cunoaşte pe Hristos ca Domn și Mân- 
tuitor. Aşa cum scria Sfântul Apostol și Evanghelist loan:,„Cel 
ce zice: L-am cunoscut!, dar nu-l păzeşte poruncile, mincinos 
este şi adevărul nu este'ntru el”(| loan 2, 4). Amin! 

Slăvit să fie Domnul! 


* Adaptare după seria de comentarii biblice „Biserica din 
Filipi, prima biserică din Europa”, prezentate în adunările 
duminicale ale Oastei Domnului, din paraclisul „Sfânta Maria” 
al parohiei Timișoara - losefin. 

«ADAME, UNDE EȘTI?»* 


„Și li s-au deschis ochii amândurora și au cunoscut că erau 
goi; și au cusut laolaltă frunze de smochin și și-au făcut acope- 
răminte din ele. Atunci au auzit glasul Domnului Dumnezeu 
umblând în rai după amiază; și s-au ascuns Adam și femeia lui 
de la faţa Domnului Dumnezeu între pomii raiului. Și a strigat 
Domnul Dumnezeu pe Adam și i-a zis lui: «Adame, unde ești?» 
larelazis: «Glasul Tău am auzit umblând prin rai și m-am temut, 
căci gol sunt și m-am ascuns». Și a zis Dumnezeu lui: «Cine ţi-a 
spusție că ești gol, nu cumva ai mâncat din pomul din care ţi-am 
poruncit ţie să nu mănânci?» Și a zis Adam: «Femeia care mi-ai 
datsă fie cu mine, aceea mi-a dat din pom»; iar Eva azis: «Șarpele 
m-a amăgit și am mâncat...»” (Facerea 3, 6-14.) 

Grozave urmări a avut păcatul neascultării asupra celor 
dintâi doi oameni. Aţi auzit Biblia: îndată ce au păcătuit, Adam 
şi Eva au încercat să se ascundă de la faţa lui Dumnezeu, Care 
pe toate le știe și le vede. Adică păcatul a întunecat puterile 
lor sufletești. Ei nu cunoșteau, ca mai înainte, puterea și atot- 
ştiinţa lui Dumnezeu. Dar, ceva şi mai mult decât atât: Adam 
s-a apucat și să mintă, încercând să tăinuiască păcatul și spu- 
nând că s-a temut de vocea lui Dumnezeu și de goliciunea sa, 
şi nu de conștiința păcatului. Era şi firesc să fie aşa, căci diavo- 
lul care-i înşelase este,tatăl minciunii” (loan 8, 44) și minciuna 
era cel dintâi rod al înşelăciunii şi al căderii în păcat. Adică 
vedeţi, iubiţilor cititori, îndată ce au ascultat Adam și Eva ispita 
vrăjmașului diavol, păcatele și răutăţile au început a curge ca 
dintr-un izvor din gura lor şi din viaţa lor. Așa e și azi. Ispita 
diavolului tot așa șoptește și azi:„Gustă, omule, numai un pic, 
gustă numai o dată din atare patimă”. Dar, îndată ce ai gustat, 
nu te mai poţi opri; diavolul te-a prins în ghearele lui. 

Grozave urmări a avut păcatul strămoșesc; și acest păcat 
a trecut și asupra noastră, a tuturor (Romani 5, 12). Dar lui 
Dumnezeu totuşi l-a fost milă de lacrimile lui Adam şi de-ale 
Evei. Când i-a scos din rai, le-a făgăduit un Mântuitor, „Care va 
zdrobi capul șarpelui” (Facerea 3, 15). 

După veacuri întregi de așteptare, acest Mântuitor a venit, 
a zdrobit capul șarpelui și iarăși l-a împăcat pe om cu Dum- 
nezeu. Dar glasul Domnului Dumnezeu se aude și azi strigând 
în lume: „Adame, Adame, unde ești?” Oare de ce? De aceea, 
pentru că lisus Mântuitorul „a venit în lume, ca toţi cei ce-L 
primesc pe El să se facă fii ai lui Dumnezeu” (loan 1, 12). Dar 
puţini oameni L-au primit. Lumină a venit în lume lisus Hristos, 
dar oamenii au iubit mai mult întunericul (loan 3, 19). Viaţă a 
venit, dar oamenii iubesc mai mult moartea și pieirea. lertare 
avenit în lume prin lisus Hristos, dar oameni iubesc mai mult 
osânda și de aceea glasul Domnului se aude azi parcă mai 
mustrător, strigând prin lume: „Adame, Adame, unde eşti? 
Omule, omule, ce faci?” 

Dragă cititorule! Ascultă bine! Acest glas te strigă pe tine 
şi pe mine. Bagă de seamă, omule, că această strigare şi între- 
bare e începutul mântuirii tale. Domnul te întreabă să-ţi dai 
seama de starea sufletească în care te afli; să-ţi dai seama că 
şi tu eşti un Adam înșelat sau o Evă înșelată de diavolul; să-ţi 


Preot IOSIF TRIFA 


dai seama că ești într-o prăpastie din care singur nu poţi ieși. 
Să n-ascunzi păcatul, ci să ieși din el, plângând, la picioarele 
Domnului. Uită-te la chipul de mai sus și vezi cum plâng Adam 
şi Eva. Fă şi tu aşa. Pune-ţi mâinile la ochi și cere de la Dum- 
nezeu iertare şi mântuire. Aşa făcând, Mântuitorul lisus te va 
ridica din prăpastia pierzării, căci El„a venit să caute și să mân- 
tuiască pe cel ce este pierdut”, 

Biblia ne spune că strigarea Domnului, Adame, unde eşti?” 
a trezit în Adam cunoștința păcatului și frica de pedeapsă. Dar 
în Adamii de azi parcă s-a stins cunoștința păcatului. Oamenii 
de azi „zic răului că este bun și binelui că este rău, întunericul 
îl numesc lumină și lumina întuneric, amarul dulce și dulcele 
amar”, cum zice proorocul Isaia (Isaia 5, 20). Domnul Dumne- 
zeu îl strigă și azi ca odinioară pe Adam, dar oamenii nu vor 
să audă glasul Lui. S-a împlinit parcă în zilele noastre prooro- 
cia de la leremia:„Așa zice Domnul: «Eu am grăit către voi, dar 
nu M-aţi ascultat și v-am strigat, dar n-aţi răspuns” (leremia 7, 
13), „pentru aceea, iată, iuțimea și mânia Mea se varsă peste 
pământul acesta”... (leremia 7, 20). Vremile grele ce le trăim 
sunt și ele strigarea Domnului Dumnezeu, dar oamenii 
n-ascultă glasul Domnului și de aceea „mânia” Domnului se 
varsă tot mai mult peste acest pământ. 

Dragă cititorule! Nu uita! Începutul mântuirii tale sunt 
cuvintele: „Adame, unde ești?”, adică să-ţi dai seama că ești 
pierdut în păcate și numai un Mântuitor te poate scăpa. 

Despre Adam și Eva, Biblia ne spune că îndată după păcă- 
tuire şi-au dat seama de starea lor păcătoasă şi „s-au ascuns 
de rușine”. Așa și tu, trebuie să-ţi dai seama de starea ta păcă- 
toasă. Numai aflând că te găsești în întunericul păcatelor vei 
dori lumina; numai aflând și simțind că ești bolnav se vor trezi 
în tine dorul, dorinţa şi aşteptarea unui mântuitor a tău. Acest 
Mântuitor este lisus Hristos, Fiul lui Dumnezeu. 

Îl dorești tu pe acest Mântuitor? 


* Fragment din vol. „Citiri și tâlcuiri din Biblie” 


14 


Stânca vieţii 


| 


Supliment trimestrial al revistei „Învierea“ 


editat de Societatea Femeilor Creştin-Ortodoxe din Timişoara 


FEMEIA ORTODOXĂ 


Anul VIII, Nr. 10 (32) 
MARTIE 2014 


Omagiu vocației materne: 


AGLAIA MIHOC, MAMA CU CEI MAI MULŢI FIl 
PREOŢI DIN ŢARĂ 


Interviul, realizat de RALUCA TĂNĂSEANU (25.08.2011), 
a fost preluat de pe Ortodoxia.MD 


MOTTO: „Daţi-mi o generaţie de mame bune creștine și 
voi schimba faţa lumii!” 
(Sfântul loan Gură de Aur). 

Istoria creștinismului cunoaște multe mame creștine de 
excepție, care și-au crescut copiii cu dragoste de Dumnezeu, 
dăruire, înţelepciune și neclintită credinţă, cu devotament și 
sacrificiu de sine. Ele au fost înzestrate cu inimi pline de căldură 
și duioșie, un înalt simţ al virtuţii și o adâncă evlavie creș- 
tină. Antuza, mama Sfântului loan Hrisostomul, Emilia, mama 
Sfântului Vasile cel Mare și a Sfântului Grigorie al Nisei, Nona, 
mama Sfântului Grigorie de Nazianz, Irina, mama Sfântului Fotie 
cel Mare, Marta, mama Sfântului Simeon Stâlpnicul, Monica, 
mama Fericitului Augustin — iată doar câteva mame a căror pildă 
este vrednică de urmat. 

Pe doamna AGLAIA MIHOC din Suceava (1920-2013), Dum- 
nezeu a binecuvântat-o cu 10 copii: 6 băieţi şi 4 fete. Toţi băieţii 
au urmat Facultatea de Teologie şi au fost hirotoniți preoți, iar 
trei din cele patru fete sunt căsătorite cu preoți. Pentru a-i încerca 
credința, Domnul i-a chematla El pe trei dintre băieți: pe părint- 
ele Constantin (+2009), pe părintele Viorel (+2010) şi pe părint- 
ele Vasile (+ 2011). Dna AGLAIA a plecat la ceruri în 2013, la 93 
ani; avea, desigur, multe de povestit atât despre bucuriile şi împ- 
linirile sale de familie, cât şi despre necazurile şi greutățile prin 
care a trecut. Mergea des la biserică, citea din Sfânta Scriptură 
şi alte cărţi creştine, era în toată vremea cu rugăciunea pe buze 
şi în suflet. 

- Cum a fost să creșteţi zece copii?... 

- A fost foarte frumos! Tare mă bucuram de copii să-i văd 
cum cresc, unul după altul. Atunci când erau ei mici au fost 
cei mai frumoși ani ai mei. Am mai cârtit:„ Doamne, prea mulţi 
copii îmi dai mie!” Acum îmi pare rău că L-am judecat pe Dum- 
nezeu. Dacă Dumnezeu îmi mai dădea vreo doi, tot îi creșteam 
- şi acum mai erau încă doi care să aibă grijă de mine. Tare 
nefericit este omul care nu are copii! Cei ce nu au copii or să 
vadă mai târziu, la bătrâneţe, ce greu o să fie când nu o să aibă 


AN. 
cine să le deschidă ușa, când or fi la boală sau la vreun necaz 
şi nuo să aibă cine să îi ajute. Eu am fost o săptămână bolnavă 
şi foarte des veneau copiii la mine, să vadă ce fac, ce să-mi 
mai aducă. 

- Cine v-a ajutat să-i creșteţi? 

- Dumnezeu m-a ajutat! Îmi amintesc că trebuia să merg 
la cosit, ca să avem cu ce ne întreţine. Aveam trei copii: pe 
părintele George, pe Maria și pe părintele Vasile. Pe părintele 
Vasile, care este acum profesor la Sibiu, îl lăsam singur în casă. 
Atunci avea câteva luni. Plecam de acasă, încuiam ușa și îl 
încredinţam Maicii Domnului: Măicuţa Domnului, ai tu grijă 
de el!” Veneam la amiază să-l alăptez și apoi iar plecam la 
munca câmpului. Pe copiii mai mari, pe George și pe Maria, îi 
trimiteam cu vaca. Mi-era frică să-i las împreună cu Vasile. 
Gândeam că, dacă ei lasă ușa deschisă, pot veni găinile la cel 

mic. Chiar şi vecinii mă întrebau ce am făcut cu cel mic! Și le 
răspundeam că l-am lăsat în grija Maicii Domnului. Îi dădeam 
bine să mănânce și era foarte liniştit. Copiii sunt acum mai 
răsfăţaţi, dar nu cresc mai bine decât au crescut ai mei. Părin- 
ţii ar trebui să-și pună mai multă nădejde în Dumnezeu când 
îşi îngrijesc copiii! 

-Aţi prins şi războiul. Cum a fost pe atunci? 

- A fost foarte greu. Aveam doi copii, pe părintele George, 
de câţiva anişori, şi pe Maria, de câteva luni. Am fost evacuaţi. 
Eu m-am dus la mama, care stătea în oraş. Îmi amintesc că 
erau o mulţime de oameni în căruţe, iar oamenii mureau în 
continuu de tifos. Când ne-am întors acasă, nu mai aveam 
nimic. Rămăsese doar o vacă bolnavă, în rest — totul era luat: 
mobilier, chiar şi aşternuturile de pe pat. Dar Domnul ne-a 
purtat de grijă, ne-am luat cu treaba şi am refăcut ce aveam. 
Copiii au crescut, iar noi am îmbătrânit. 

- Care este rolul femeii în societate? 

- Să-şi crească copiii. acesta este cel mai mare rol. Dar astăzi 
unele mame nu prea conştientizează acest lucru şi le preocupă 
mai mult serviciul, cariera. Dacă îşi cresc rău copiii, nu au nimic 
de pe urma lor şi atunci suferă foarte mult. Eu puteam să mă 
duc la spital, pentru că se făcuse un spital atunci, să-mi iau 
serviciu la spital. Dar am zis:, Nu-mi las copiii, pentru serviciu!” 
Şi, deşi era mai greu, am lucrat la colectivă. Lucram de dimi- 
neață până seara şi astfel eram între ei, ştiam ce fac. Când 
ajungeam acasă, le dădeam să mănânce şi apoi îi puneam la 
rugăciune. Salariul pe care îl câştigam era mic şi nu ajungea. 
De aceea, pentru că aveam război de ţesut, mai ţeseam pen- 
tru oamenii din sat. Făceam astfel rost de bani, ca să am cu ce 
îi îmbrăca. A fost greu. Dar eu şi soţul eram tineri şi ne bucuram 
de ceea ce realizam în fiecare zi. 

- Vorbiţi-ne, vă rog, și despre relaţiile dintre oameni în 
acea perioadă... 

- Ne plăcea să primim oaspeţi. Casa aceasta, în care am 
locuit, este la drum. Şoseaua pe care este situată făcea legătura 
cu muntele. Veneau oamenii la Suceava, la târg, cu ce aveau 
de vânzare şi rămâneau peste noapte la noi. Vecinii nu prea 
primeau străini. Dar casa noastră era deschisă pentru toată 
lumea. Copiii tare se bucurau când venea câte cineva, pentru 
că le mai spuneau poveşti, glume. Şi, pentru bucuria lor, mă 
bucuram şi eu. 

- Pe ce puneau accent oamenii atunci? 

- Mai mult pe mâncare, că nu se găsea! Atunci se lucra 
foarte mult pământul. Acum pământul îl lasă pustiu, nu-l lucre- 
ază. Îmi aduc aminte că puneam cânepă şi făceam rochiţe la 
fetiţe, şosete şi alte haine la băieţi. Copiii purtau haine făcute 
de noi. Atunci omul era mulţumit când găsea un kilogram de 
carne, sau puţin ulei, sau puţin gaz. Acum sunt de toate, dar 
omul nu este mulţumit! Şi omul nu este mulţumit pentru că 
locul lui nu este aici. Omul este străin aici pe pământ, poate 
să aibă de toate. 

- De ce ne dă Dumnezeu încercări? 

- Trebuie să ne dea, pentru păcatele noastre. Nu este 
nimeni sfânt pe pământ. Sunt oameni cu viaţă sfântă, dar sunt 


puţini. Şi tot au păcate şi ei. Sunt foarte mulţi care fac rele, şi 
atunci cum să nu întoarcă Dumnezeu mânia asupra noastră? 
Încă e bine, că este de mâncare. Şi să dăm slavă Domnului 
pentru asta şi pentru tot ce avem! Ţin minte că pe vremea 
foametei mergeam pe țarină, şi veneau oamenii şi cereau de 
mâncare: „Dă-mi, te rog, de mâncare, că sunt mort de foame, 
nu am mâncat de două zile. Şi îţi prăşesc până seara!” Eu le 
ziceam: „Stai şi mănâncă cu noi! Nu trebuie să-mi munceşti 
pentru asta”. 

- Cum aţi trecut prin greaua încercare dată de plecarea 
la Domnul a doi dintre băieţii Dvs? (La data interviului, 
părintele George Mihoc era în viaţă, nu avusese încă loc teri- 
bilul accident de maşină care i-a pus capătvieţii — n.red.). 

- Astăzi la slujbă s-a citit despre Avraam - cum l-a chemat 
Domnul la Muntele Moria să-şi jertfească fiul. M-am gândit că 
eu am atâţia copii, iar Avraam s-a dus cu singurul lui fiu să-l 
înjunghie! Avraam a avut un singur fiu, pe care l-a iubit foarte 
mult, dara fost în gata să facă ce-a zis Domnul. Noi, însă, n-am 
face ce ne porunceşte Cel de Sus, fiindcă suntem tare slabi în 
credinţă. Mare lucru este să ai încredere în Dumnezeu! Ştiu că 
nici un fir de păr din cap nu cade dacă nu e vrerea lui Dum- 
nezeu. Dacă Dumnezeu a vrut să-i ia... 

- Ce-l cereţi Domnului în rugăciune? 

- Mă rog pentru copiii şi nepoţii mei, să le dea Dumnezeu 
sănătate! De la copii am peste 60 nepoți şi peste 70 strănep- 
oţi. Şi Îi cer să-mi ierte păcatele. Pentru că la 90 de ani ai mei 
a fost timp să fac păcate... Ştiu că cel rău nu te lasă să te 
pocăieşti aşa cum vrei. Am citit în Pateric cum diavolul nici pe 
călugări nu-i lasă să fie sfinţi. Îi munceşte foarte mult şi pe ei, 
care trăiesc departe de lume, în rugăciune. D-apoi pe noi! Noi 
dormim, dar el nu doarme niciodată. Eu îi mai zic:,Piei din faţa 
mea!”, dar el revine. Însă nădejdea mea este la Domnul şi la 
Măicuţa Lui, căci cu ajutorul de Sus îl putem birui pe Cel rău. 

- La cei 90 de ani ai Dvs mergeţi des la biserică, deşi vă 
este greu. 

- E frumoasă rugăciunea acasă, dar este mai frumoasă la 
biserică! Şi apoi, la biserică, pe Sfânta Masă, se află Sângele şi 
Trupul Domnului! Am biserica lângă casă. Dacă se întâmplă 
să las două zile fără să merg la biserică, a treia zi tot merg. 
Altfel intervine un fel de lene, mai ales acum la bătrâneţe. 
Mama mea a iubit tare mult Biserica şi preoţia. Mi-a transmis 
şi mie această dragoste. Cred că de aceea ne-a dat Dumnezeu 
aşa de mulţi preoţi în familie. Noi am fost oameni săraci, nu 
ne-am gândit să-i facem preoţi. Băiatul cel mare s-a dus şi s-a 
făcut preot, iar fraţii lui s-au luat după el. Eu nu vreau să-i văd 
bogaţi, pentru că bogăţia nu are nici o valoare în faţa Dom- 
nului! Domnul îmi trimite bucurii prin copiii mei pentru că îi 
văd pe toţi credincioşi şi am cu cine mă înţelege. Au fost 
ascultători de mici, deşi nu i-am bătut niciodată. Şi cu nurorile 
mă înţeleg foarte bine. Nu am gânduri rele împotriva nimănui. 
Dacă te tot gândeşti la rău şi sapi în inima ta răul, atunci nu 
are cum să fie bine. De la gânduri treci la fapte şi atunci vrei 
să faci răul. Şi asta nu e plăcut Domnului! Trebuie să avem tot 
timpul gândul cel bun şi dorinţa de a face fapte bune. 

Omagiu vocației monahale: 


MAICA RAPHAELA WILKINSON, 
MAICĂ STAREŢĂ A MĂNĂSTIRII ORTODOXE 
„SFINTELE MIRONOSIŢE” 
(LOCALITATEA OTEGO, STATUL NEW YORK, SUA) 


A ctitorit mănăstirea ortodoxă „Sfintele Mironosiţe” în anul 
1983 și continuă să se afle la conducerea sfântului aşezământ. 
Maica Stareţă Raphaela ne oferă mărturie despre convingerea 
ortodoxiei că noi, oamenii, suntem în primul rând creștini, mai 
înainte de orice altceva, și discipoli ai lui Hristos Domnul, iar 
numai după aceea suntem identificaţi drept preoţi, mireni, 
monahi sau monahii. Maica Raphaela împărtășește vechea și 
venerabila certitudine că monahii și monahiile au chemarea 
și îndatorirea de a ne vorbi nouă, celor din lume, despre modu- 
rile de menţinere a echilibrului și a forței întregii comunităţi 
creștine, a Bisericii ca Trup al lui Hristos. 

Poate unii dintre cititori vor dori să știe de ce am apelat la 
mărturia de credinţă a unei monahii din îndepărtata Americă. 
Răspunsul este că încercările noastre de a purta un dialog de 
mai lungă durată cu monahiile de la mănăstirile mai apropiate 
de Timișoara au intervenit în momente inoportune, când ascul- 
tările maicilor nu le-au permis timpul liber necesar desfășură- 
rii unui dialog duhovnicesc. 

Cu Maica Stareță Raphaela Wilkinson am comunicat prin 
e-mailuri și am primit permisiunea de a completa răspunsurile 
mai sumare cu materiale culese din cele două cărţi scrise de 
dânsa în anii din urmă și traduse în limba română: Cum să ne 
desăvârșim în Hristos (București, Editura Sophia, 2009) și Viaţa 
creștină autentică în lumea contemporană (București, Editura 
Sophia, 2013). 

1. Preacuvioasă Maică Raphaela, când aţi știut că aveţi 
o chemare spre viaţa monahală? 

Maica Raphaela Wilkinson: Oamenii consideră că atunci 
când cineva simte că este chemat la o viaţă monahală trebuie 
să fie vorba despre o persoană diferită, dar şi noi am crescut 
şi am trăit în mijlocul acelorași presiuni din partea societăţii 
ca și mirenii. Am venit la mănăstire fiindcă credem că Dum- 
nezeu ne-a chemat la această viaţă. Credem că El ne-a dat 
suficientă dragoste și încredere pentru a dori să explorăm 
această viaţă cât mai temeinic. Nu venim la mănăstire pentru 
că familia noastră ne-a dezamăgit, nici pentru că am avut <<o 
experienţă nefericită>>. Venim la mănăstire pentru că vrem 
să trăim învățând să iubim și să ne desăvârșim, pentru că vrem 
să ajungem să fim așa cum ne-a creat Dumnezeu. Dacă sun- 
tem pregătiţi să ne asumăm rânduielile vieţii monahale, 
aceasta înseamnă că am avut experienţa iubirii în sânul fami- 
liei în care am crescut, iar acum dorim să fim fraţi și surori în 
Hristos Domnul pentru toţi oamenii - nu numai pentru cei 

faţă de care avem o afinitate naturală sau, în cultura noastră, 
faţă de cei de care ne leagă anumite interese. 

2. Cum aţi defini Dvs monahismul? 

Maica R.W.: Monahismul este calea prin care ne putem 
desăvârși după voia lui Dumnezeu. Odată, o călugăriţă în vâr- 
stă mi-a spus că rostul vieţii monahale este de a învăţa să-L 
iubești pe Dumnezeu chiar și atunci când îţi va fi foarte greu. 
Oamenii aleg viaţa monahală pentru a învăţa să-L iubească 
pe Dumnezeu, iubindu-i pe fraţii şi surorile lor şi slujindu-i în 
situaţii dificile, fără să se așeze pe ei înșiși în fruntea bucatelor. 
Ei nu se pot sustrage de la viaţa în comun, nici nu pot ignora 
viaţa de obşte pe care s-au angajat în faţa lui Dumnezeu să o 
ducă împreună — nici uitându-se la televizor, nici urcându-se 
în mașină pentru a pleca la o plimbare, nici petrecându-și 
timpul cu prietenii în compania cărora se simt mai bine decât 
acasă. Într-o obște monahală, noi trebuie să învăţăm să ne 
ascultăm unii pe alţii şi să ne ajutăm, purtându-ne poverile 
unii altora, oricât de dificile sau neplăcute ar fi ele. Fără această 
strădanie de a-i iubi pe ceilalţi, orice manifestare a noastră nu 
va fi nimic decât un mănunchi de vorbe goale. 

3. Sfintele mănăstiri sunt căutate din ce în ce mai mult 
de către credincioșii mireni, apăsaţi de grele încercări 
sufletești şi trupeşti, iar monahii şi monahiile „asaltaţi”, 
permanent solicitaţi de cereri de rugăciuni/povăţuiri/ 
îndrumări, pentru că cei ce vin din lume sunt împovăraţi 
de multe griji şi vor să înţeleagă şi să rezolve situaţiile 
neplăcute cu care sunt confruntaţi. Cum se explică această 
nevoie pe care-o resimt mirenii zilelor noastre de a se 
apropia din ce în ce mai mult de mănăstiri și vieţuitorii 
lor? 

Maica R.W.: Trăim într-o lume și într-o Biserică plină de 
oameni care au mare nevoie de afecţiune, unde se simte 
dorinţa de împlinire a misiunii de a-i pregăti pe credincioşi să 
fie slujitori ai Domnului. Oamenii trăiesc într-o lume în care 
relaţiilor de dragoste și comunicare i se substituie lupte pen- 
tru putere, supremație, autoritate. Pe de altă parte, din ce în 
ce mai mulţi duc o viaţă prosperă, dar sunt dependenţi de 
lucruri profund dăunătoare sănătăţii lor fizice și mintale; din 
ce în ce mai mulţi, fie ei adolescenţi sau adulţi, „răspund”con- 
diţiilor dificile de viaţă ale familiilor lor sinucigându-se; destui 
creștini ortodocşi din tată-n fiu se alătură unei secte sau unui 
cult oarecare pentru a avea diverse „beneficii”— și exemplele 
ar putea continua.Trăind într-o asemenea lume, respirând un 

a a zi 
astfel de aer nesănătos, oamenii caută o atmosferă de linişte 
şi liniștire, de pace, rugăciune, spiritualitate. Cei care o află 
vizitând una sau alta dintre mănăstirile ortodoxe, mai ales în 
România, unde sunteţi binecuvântaţi cu un mare număr de 
aşezăminte mănăstirești, şi se roagă acolo, îşi vor reface forţele 
interioare după participarea la o sfântă slujbă sau după ce se 
spovedesc și se cuminecă. De aceea, vor continua să vină cu 
regularitate, să ne „asalteze”, cum spuneţi Dvs. Procentual 
vorbind însă ei nu reprezintă majoritatea mirenilor din zilele 
noastre. 

4. Ce înseamnă ascultarea în viaţa monahală? 

Maica R.W. Pentru un monah, ascultarea începe înainte 
de a intra în sfânta mănăstire, atunci când aude chemarea 
Domnului; această chemare duce întotdeauna la pocăință 
şi la înnoirea vieţii - deşi la început niciunul dintre noi nu 
înţelege pe deplin direcţia în care dorește Dumnezeu să 
mergem. 

5. Monahii sunt purtători de Dumnezeu - „teofori”. Ei 
se hrănesc cu rugăciuni, cu ascultare, cu tăierea voii, cu 
cercetarea de sine şi netezirea asperităţilor firii vechi, dar 
şi cu îndreptarea celor din lume prin apropierea lor de 
Dumnezeu. Uneori, ei ne înţeleg mai bine decât semenii 
noștri, în mijlocul cărora trăim, și ne ajută să ne purtăm 
poverile, să ieşim din hăţişurile vieţii. 


Maica R.W. Mai întâi să ne apropiem noi de Dumnezeu și 
numai după aceea să-i apropiem și pe cei care ne cer sprijin 
duhovnicesc, arătîndu-le mijloacele prin care-și revelează El 
prezenţa în viaţa fiecărui om. Să fim cinstiţi și să recunoaștem 
că noi, monahii, trăim la adăpost, în tabere, militare” și în,„cor- 
turi” bine utilate, înconjurați de numeroase „provizii”, ocrotiţi 
faţă de pericolele „frontului” de zi cu zi. Cei răniţi în lupta cu 
viaţa, cei ce trăiesc în lume expuși multor sfârtecări pe care 
noi nici nu ni le putem imagina, sfârșesc de multe ori la uşa 
„cortului” nostru cu grave răni trupeşti și sufleteşti, având dis- 
perată nevoie de vindecare. Principala noastră misiune este 
de a-i primi cu focul aprins în cămin, a-i găzdui și a-i ajuta să-şi 
refacă forţele, a le oferi prilejul de a se odihni și a-și redobândi 
sănătatea şi echilibrul. Mulţi dintre ei se vor prăbuşi la margi- 
nea drumului în cele din urmă, în toiul cumplitelor bătălii pe 
care vor fi nevoiţi să le dea cu viaţa aceasta - iată de ce, dacă 
am refuza să le acordăm sprijin, lipsa noastră de credinţă ar fi 
de neiertat. Cât de groaznic este atunci când se întâmplă ca 
unii dintre noi să devină vrăjmașii de pe câmpul de luptă, 
rănindu-i cu indiferența lor, cu nepăsarea lor grăbită, cu lipsa 
lor de empatie, pe cei căzuţi, descurajaţi, bolnavi, săraci, sin- 
guri - pe toţi „vameșii” lumii acesteia! Noi, oamenii religioşi 
de profesie, vom fi ispitiţi, uneori în moduri cât se poate de 
subtile, să devenim judecătorii semenilor noștri creştini. Ispita 
va consta în ignorarea suspinelor lor, a neputinţelor și nevoii 
lor de a auzi un cuvânt bun, de a primi o încurajare, o mân- 
gâiere, un umăr pe care să se poată sprijini. 

6. Care sunt rugăciunile bineplăcute lui Dumnezeu și 
bine primite de El? 

Maica R.W. Acelea prin care învăţăm să ne rugăm pentru 
a învăţa să iubim. Să ne regăsim pe noi înșine şi pe ceilalţi în 
Dumnezeu, și să înţelegem că suntem legaţi de întreaga cre- 
aţie prin dragostea de Dumnezeu. Adevărata dragoste nu se 
limitează la cei ce ne sunt nouă de folos. Să-i respectăm şi să-i 
iubim pe toţi oamenii ca pe nişte prieteni adevăraţi. În timp, 
dragostea lui Dumnezeu ne va umple sufletele atât de deplin, 
încât Îi vom răspunde prin iubirea pe care o vom revărsa asu- 
pra celorlalţi oameni. 

Am impresia că mulţi dintre cei care vin la Biserică nu se 
roagă cu adevărat, ci asistă la sfintele slujbe ca la un spectacol, 
închipuindu-și că a te ruga presupune a avea foarte mult timp 
la dispoziţie, a citi foarte multe cărţi religioase și a poseda un 
vocabular cu totul ieșit din comun. În concluzie, ştiind că nu 
pot atinge astfel de performanţe, nu se mai roagă deloc. De 
aceea, e de datoria noastră aă le spunem semenilor noștri că 
rugăciunea simplă, izvorâtă din inimă, este la îndemâna 
oricui, oricând. Dacă vom simţi chemarea să facem mai mult, 
graţie darurilor primite și situaţiei noastre particulare, atunci 
Dumnezeu ne va binecuvânta - numai să nu încercăm să ne 
depășim măsurile proprii fără o povăţuire duhovnicească cu 
adevărat competentă, pentru că altfel vom deveni farisei și-i 
vom critica pe cei din jurul nostru, în loc să fim creştini rugă- 
tori, plini de o dragoste adâncă faţă de toţi oamenii, o dragoste 
miruită de compasiune. 

Omagiu vocației universitare: 


DANIELA GÎFU, LECTOR DR, POETĂ, SCRIITOARE, 
ESEISTĂ 


Doamna lector 
univ. dr. DANIELA GÎFU 
(n. 10 ianuarie 1973, 
Bârlad, jud. Vaslui) a 
absolvit Facultatea de 
Fizică a Universităţii 
„Alexandru loan Cuza” 
(lași) în 1997; în 2004, a 
obținut titlul de Master 
în Comunicare și Relaţii 
Publice, Școala Naţio- 
nală de Studii Politice și 
Administrative, Facul- 
tatea de Administraţie 
Publică ( București). 
Din 2010 este doctor în Filosofie, cercetător științific și cadru 
didactic la Universitatea „Alexandru loan Cuza” din lași. A ter- 
minat studiile postdoctorale la aceeași universitate (2013), o 
cotutelă între Facultatea de Informatică și Facultatea de Psiho- 
logie și Științe ale Educaţiei. Din 2011 este conferenţiar univ la 
Universitatea „Alexandru loan Cuza” din lași, iar din 2013, cer- 
cetător științific (CS III) la Facultatea de Informatică a aceleiași 
universităţi. 

Este (co)autoare a 9 cărți şi numeroase articole; a participat 
la mai mult de 30 conferinţe (inter)naţionale. Are o fructuoasă 
activitate literară, contribuţii valoroase la dicționare şi enciclo- 
pedii; este membră a Asociaţiei Scriitorilor Români din Canada, 
editor la reviste din ţară şi din Canada, publicist activ. Dintre 
cărţile publicate până în prezent, menționăm trei titluri semni- 
ficative: 33. Jurnal de iniţiere spirituală ; eu, tu şi El. Oglindiri 
spirituale; Păcatul neliniştii/ Le peche de linquietude. 

(http://webmail-profs.info.uaic.ro/-daniela.gifu/) 

1. Relaţia creştinului contemporan, a omului în gene- 
ral, cu Dumnezeu trece prin multe încercări, etape, ipo- 
staze, dileme. Aţi putea să punctaţi câteva dintre ele din 
perspectiva propriei Dvs. experienţe religioase? 

Daniela Gifu: Creştinul, indiferent de vremi, manifestă 
permanent un interes deosebit față de relaţia sa cu Dumnezeu, 
este profund preocupat de această relaţie. Poate nu mereu 
cu aceeaşi fervoare, dată fiind diversitatea activităţilor pe care 
le are de onorat în preumblarea sa pe pământ. Omul, în gene- 
ral, este un căutător perseverent de Dumnezeu, primele două 
porunci din Vechiul Testament fiind edificatoare în acest 
demers:,Să iubeşti pe Domnul Dumnezeul tău cu toată inima 
ta, cu tot sufletul tău, cu tot cugetul tău”şi,Să iubeşti pe apro- 
apele tău ca pe tine însuţi” (Matei 22, 37-39). Dacă înţelegem 
iubirea drept căutare, chiar cercetare a celui de lângă tine, 

atunci înseamnă că ne-am înţeles rostul. Cu cât omul se apro- 
pie mai mult de Dumnezeu, cu atât va şti să discearnă mai 
corect între bine şi rău, cu atât mai responsabil va începe să 
participe la lucrarea Lui. Temeinicia lucrării omului este în 
strânsă legătură cu relaţia sa spirituală — şi nu cu gândirea 
raportată la concretizări existenţiale. Acestui om Dumnezeu 
„îi va da tot ce-i trebuie” (Luca 11:8). 

Fiecare are de învăţat nişte lecţii şi are nişte greşeli de înd- 
reptat. Într-un fel sau altul, mai devreme sau mai târziu, omul 
trebuie să recompenseze răbdarea lui Dumnezeu. Să ne dorim 
să avem şansa de a ne desăvârşi în timpul vieţii. Privind retro- 
spectiv, încă de la grădiniţă m-am confruntat cu realitatea 
lumească. Îmi amintesc de sutele de lacrimi vărsate pe poalele 
mamei mele. Nu înţelegeam de ce unii copii alegeau să se 
joace doar cu acei copii care proveneau din familii cu statut 
social comun cu cel al părinţilor lor. În fapt, am pătimit din 
cauza aceasta şi atunci când m-am îndrăgostit de un fiu de 
medici, care oricât de bine intenţionat era, nu a reuşit să 
gestioneze situaţia. Strădaniile mele de a înţelege de ce mă 
respingeau au fost precedate de tensiuni interioare care îmi 
devorau zestrea spirituală. Cred că e prima oară când vorbesc 
despre asemenea momente. 

Aş putea povesti zile întregi despre plecarea la Domnul a 
bunicii mele, care m-a învăţat cum să mă rog, care e rostul 
nostru în lume şi cum să ni-l facem plăcut lui Dumnezeu. Sau 
a prietenei mele din liceu, retrasă la mănăstire încă din clasa 
a XII-a. De atunci, am pierdut multe alte fiinţe dragi care mi-au 
oferit sprijin sufletesc în momente de deznădejde. Dincolo 
de cele 40 de zile de doliu, resimt adesea o anumită pustiire. 
Îmi cultiv în primul rând înţelegerea distincţiei dintre bine şi 
rău prin trezirea gândului curat şi pătrunderea,„Sensului vieţii 
şi al Istoriei, reazem în ispitele şi furtunile timpului”, aşa cum 
spunea părintele Arsenie Boca. 

Dacă ar fi să fiu foarte corectă față de mine însămi, încerc- 
ări şi dileme au însoţit fiecare etapă din viaţa mea. Şi, oricât 
aş crede că azi ştiu mai mult ca ieri, mărturisesc că încă mă las 
pradă amărăciunilor provocate de cei din jur. Poate chiar de 
mine însămi. Sunt o idealistă! 

2. Care a fost/este cea mai mare dificultate întâmpi- 
nată în urcuşul Dvs duhovnicesc? Dar în relaţiile umane? 

D.G.: Să scap de deznădejde. Sunt destule momente când 
am sentimentul că toate sunt de prisos. Şi atunci mă izolez. 
Aparent, reuşesc să ascund acest tumult când sunt în faţa 
studenţilor sau a colegilor. Mai puţin în familie, care - din 
nefericire — preia din trăirile mele, suferind alături de mine. 
„Ajungem astfel să fim mereu zbuciumaţi, ca şi Cain după ce 
şi-a ucis fratele” (cf. Facerea 4, 8-12). 

Îmi amintesc bucuria primirii binecuvântării când am îmb- 
răcat veşmintele de mireasă. Un alb imaculat, cum era şi visul 
meu de femeie tânără. Bucurie năruită la scurtă vreme în faţa 
comportamentului necontrolat al soţului meu, aflat la al trei- 
lea mariaj. Efectul imediat, depresia. Nu mai aveam putere 
nici să mă rog, fiindcă nu înţelegeam de ce mi se întâmpla așa 
ceva. Căzusem în iadul neputinței: „Şi în iad cine te va lăuda 
pe tine?” (cf. Psalmi 6, 5). Acum îmi dau seama că nu ştiusem 
să mă rog înainte de pasul căsătoriei. Sau fiindcă nu mă 
rugasem din inimă, nu fusesem auzită de Dumnezeu. 

La fel pătimim şi în relaţiile umane. În general, multe 
legături se fac conjunctural. Cum să laşi totul în voia lui Dum- 
nezeu? Câţi dintre noi sunt pregătiți să renunţe la vise, la 
bucuriile efemere, pentru a face voia lui Dumnezeu?! Am con- 
vingerea că mulţi realizăm post-facto un lucru de mare impor- 
tanţă: primim darurile dumnezeieşti după măsura staturii 
noastre duhovniceşti. 

3. Dintre scrierile Dvs publicate până în prezent, care 
consideraţi că vă reprezintă cel mai exact căutările meta- 
fizice şi incursiunile în transcendent? 

D.G.: Sinceră să fiu, niciuna nu mă mulțumește pe deplin. 
Le iubesc pe toate, dar mai am mult de aprofundat. Fiecare 
carte reuşeşte să zugrăvească câte puţin din ceva-ul desco- 
perit prin reflectări imediate. Pe unele le uit dacă nu le con- 
semnez imediat. Din nefericire, pe multe le las pentru a doua 
zi. A doua zi, sunt iarăşi amânate... 

Prima mea scriere, 33. Jurnal de iniţiere spirituală, apărută 
în anul 2008 la Editura Limes din Cluj-Napoca, a fost şi prima 
mea încercare de a mă înţelege. Și eram întru totul aplecată 
spre învăţăturile Sfinţilor Părinţi. Pe deplin de înţeles, fiindcă 
mi-am trăit fiecare zi a anului 33 al vieţii mele până în cele mai 
mici amănunte, trăiri, gânduri, vorbe, acţiuni. O convieţuire 
cu sinele care mi-a schimbat pe deplin viaţa. 

Despre a doua carte, eu, tu şi El. Oglindiri spirituale, am vor- 
bit anterior. E o carte de radiografiere interioară în care, aşa 
cum spune şi Cornel Moraru în prefața sa, „textele reproduse 
aici au semnificaţia unei experienţe de viaţă, într-un moment 
de răscruce, anume ales. Nu în altceva constă substanţa lor şi 
mesajul transmis, oferind celor sensibili la problematica mora- 
lei creştine o lectură responsabilă şi stimulativă” 

Apoi a urmat volumul-poem Păcatul neliniștii/ Le peche de 
/inquietude, ediţie bilingvă, versiunea în limba franceză rea- 
lizată de Maria Penzes, care stârneşte şi azi opinii favorabile 
din partea unor importanţi scriitori: Liviu Antonesei, Eugen 
Evu, lon Pachia-Tatomirescu etc. Mai mult, anul acesta a apărut 
acelaşi poem în limba maghiară, A nyugtalansâg bine, tradu- 
cere realizată de Judit-Em6ke Brandner la Editura Mentor din 
Târgu-Mureş. Ceea ce mă obligă să scriu din ce în ce mai bine. 

4. Vă rugăm vorbiţi-ne despre părinţii/scrierile 
duhovniceşti care vă sunt mai apropiaţi de suflet. 

D.G.: Am să vorbesc despre o nouă cercetare întreprinsă 
de mine, un studiu preliminar de recunoaştere a formelor 
umoristice în predica ortodoxă. Mă voi opri la părintele Ilie 
Cleopa, considerat un fel de lon Creangă în rândul clerului 


ortodox, unul din cei mai iscusiţi predicatori ai monahismului 
românesc contemporan. M-am aplecat asupra predicilor dâns- 
ului (16 volume publicate, cu titlul Ne vorbește Părintele Cleopa, 
publicate la Editura Episcopiei Romanului şi Huşilor în perio- 
ada 1995-1999), mai ales din dorinţa de a-i identifica retorica, 
văditele tonuri umoristice (umorul de situaţie, auto-dezapro- 
barea, jocul de cuvinte, anecdota, umorul cadrelor, ironia). 
Am stabilit empiric o serie de caracteristici ce definesc orali- 
tatea stilului părintelui: jovialitate şi expresii populare, comen- 
tarii ironice, expresii cu conţinut emoţional, dimensiunea 
simbolică a limbajului, mesajul biblic sub forma povestirii. 

La Părintele Ilie Cleopa predica este o organizare discursivă 
prin care cuvintele și frazele pot căpăta noi înţelesuri și pot fi 
încadrate într-o multitudine de forme umoristice pentru a 
reliefa diferenţele, contrastele dintre realitatea zugrăvită, învă- 
ţată, şi cea modernă, trăită. Limbajul se apropie de cel coloc- 
vial, fără a estompa însă claritatea, acurateţea și corectitudinea 
termenilor teologici. Predica, atât o știință, cât şi o artă, vine 
să clarifice textul liturgic, metodic și sistematic, motiv pentru 
care se află într-o permanentă consonanţă cu așteptările şi 
nevoile auditoriului. 

În acelaşi stil umoristic se adresa uneori oamenilor şi Părin- 
tele Arsenie Boca, care se remarca printr-un discurs atipic, 
adecvat vremurilor de azi. Înnoirea discursiv-religioasă prin 
umor are rolul de a minimaliza intransigenţa canoanelor, 
mesajul fiind receptat și asimilat mai bine atât la nivel de indi- 
vid, cât și la nivel de grup. Părintele Paisie Tinca, un om greu 
impresionabil, spune că Părintele Arsenie Boca i-a atins sufle- 
tul:„Mi-aduc aminte că atunci când am venit la mănăstire am 
ţinut post 40 de zile numai cu apă și pâine și m-am slăbit tare. 
Am fugit în pădure și părintele m-a adus înapoi. M-a întrebat: 
«Dar cine ţi-o spus să postești?». Am răspuns că poruncile 
Bisericii sunt să ţii toate posturile. A zâmbit: «Dacă vei mai 
posti aşa, îţi vom trage clopotul, ai noroc că eşti tânăr». 

5. Care este cea mai îndrăgită Fericire a Dvs? 

D.G.: Fericirile, cele nouă căi pe care orice creştin trebuie 
să păşească pentru a se bucura de odihna veşnică, sunt în egală 
măsură la fel de necesare. Necesare cunoaşterii desăvârşirii. 

Mă voi opri, de dragul de a răspunde întrebării, la a doua 
Fericire: „Fericiţi cei ce plâng, că aceia se vor mângâia”. Şi 
oare câţi dintre noi pot spune că au cunoscut cu adevărat 
plânsul acesta al căinţei? Mă gândesc la plânsul psalmic al 
regelui David. Deşi a gustat din toate plăcerile lumeşti, niciuna 
nu i-a adus fericirea:„Fericit bărbatul care n-a umblat în sfatul 
necredincioşilor, şi în calea păcătoşilor n-a umblat“ (Psalmul 
1,1). Fiindcă nu înscăunarea lumească este aducătoare de 
fericire, ci cea cerească la care cu toţii ar trebui să ne gândim 
din vreme. 

Plânsul are o lucrare îndoită: lucrează şi păzeşte (Patericul 
egiptean, p.26). O fericire a lacrimilor este o promisiune a lui 
Dumnezeu. Fiindcă ea spulberă orice îndoială. Aduc spre cuge- 
tare răspunsul lui Avva Pimen, dat unui credincios abătut de 
prea multele sale păcate: „Cel ce voieşte să se izbăvească de 
păcate prin plâns se izbăveşte, căci plânsul este calea pe care 

ne-au dat-o Scriptura şi Sfinţii noştri Părinţi, zicând: <<Plâng- 
eţi, că altă cale nu este, fără numai aceasta>>"(Idem, pag. 25). 

6. Părintele arhimandrit Sofian Boghiu îşi sfătuia fiii şi 
fiicele duhovniceşti atunci când se aflau în momente de 
cumpănă: „Sfătuiţi-vă cu Maica Domnului!” Dvs. cum 
înţelegeţi o astfel de sfătuire? 

D.G.: Uneori traversăm momente de cumpănă. Avem 
sănătatea şubredă, siguranţa financiară a familiei este pusă 
sub semnul întrebării, ne confruntăm cu dezechilibrul marital 
sau cu pierderea locului de muncă, avem probleme cu prun- 
cii etc. Toate acestea — arăta părintele Nicolae Steinhardt în 
Jurnalul Fericirii — sunt „dezvăluiri ale unei stări sufleteşti de 
neîmpăcată opoziţie cu lumea creată de Dumnezeu, ale unei 
îndărătnice şi imense îndepărtări de la recunoaşterea deşert- 
ăciunii celor lumeşti. Dintr-odată, cel din urmă fleac ia pro- 
porţii, prinde vâlvătăi şi pune în cumpănă toată măreţia face- 
rii şi toată bucuria de a trăi”, 

Un singur reazem necondiţionat avem: sfătuirea cu Maica 
Domnului. De altfel, nu întâmplător, sărbătorile cele mai vechi 
ale Maicii Domnului relevă legătura sa unică cu Fiul ei, Hristos. 
Lumina pe care omul o caută înspre vederea celor plăcute lui 
Dumnezeu vine de la Născătoarea de Dumnezeu, Maica Logo- 
sului divin etern, „Lumina cea adevărată care luminează pe 
tot omul, care vine în lume” (loan 1,9). 

Se apropie Buna Vestire (25 martie), cunoscută în popor 
şi ca,„Ziua Cucului”. Asocierea sărbătorii religioase cu cea popu- 
lară nu este întâmplătoare. Aşa cum cucul vesteşte ceva 
important omului care-l aude, tot astfel Arhanghelul Gavriil 


i-a vestit Fecioarei Maria că-L va naşte pe Pruncul lui Dumne- 
zeu. Poate constitui, de asemenea, un punct de vedere la 
îndemâna creştinului ortodox, care, atunci când este dovedit 
de probleme, îşi pune nădejdea în Maica Domnului. 

7. Ce părere aveţi despre secularizare, descreştinare, 
deteriorarea credinţei? 

D.G.: Un vădit rol în discreditarea valorilor moral-creştine 
îl are o parte din presă; cea care cultivă secularizarea, laici- 
zarea limbajului religios. Creştinul, oricât de doritor de viață 
duhovnicească ar fi, nu poate fi imun în faţa mesajelor venite 
prin diverse canale media; pierderea „imunităţii” urmate de 
pierderea liniştii minţii se reflectă în comportament. Canti- 
tatea uriaşă de informaţii, falsa senzaţie de comuniune (vezi 
campaniile umanitare) etc., alimentează curiozitatea omului 
până la dependenţă. Tulburarea sufletului duce la lipsa de 
concentrare în rugăciune şi la şubrezirea relaţiei cu 
Dumnezeu. 

Lumea aceasta multimedia în care trăim are misiunea de 
a muta centrul atenţiei dinspre real spre virtual. Gândim, vor- 
bim, acţionăm după modelele secularizate și descreştinate 
văzute la televizor. Și, ce e mai trist, iubim ca la televizor... 

Pericolul descreștinării îşi are rădăcinile nu doar în realita- 
tea multimedia, ci și în aşa-numita toleranţă religioasă”. Creş- 
tinismul a luat-o pe alte căi, folosindu-se de pârghii occiden- 
tale și îndepărtându-se de la dreapta credinţă. Nu cumva este 
vorba în fapt despre o emancipare religioasă de tip Arma- 
geddon? 


CRONICA SOCIETĂŢII (DECEMBRIE-MARTIE 2014) 


În această perioadă, întâlnirile doamnelor din Societate 
s-au desfăşurat lunar, conform programului obişnuit. În cadrul 
acestor întâlniri, s-au discutat probleme curente legate de 
activităţile propuse și/sau desfășurate, iar în 10 martie a fost 
invitat P.C. Părinte Alin Cuza de la Biserica Martirilor din Timi- 
şoara, care le-a vorbit doamnelor prezente despre Sfânta 
Euharistie. 

De-a lungul întregii perioade s-au continuat activităţile de 
vizitare a bolnavilor internaţi la Spitalul Municipal, la Spitalul 
de Copii „Louis Ţurcanu” - secţia TBC, la Clinica de Chimiote- 
rapie şi la Căminul pentru Persoane Vârstnice, Timişoara. 

Începând cu luna februarie, a fost încheiat un acord de 
parteneriat cu Direcţia Generală de Asistenţă Socială şi Pro- 
tecţia Copilului Timiș, prin care s-a stabilit ca doamne-membre 
ale Societăţii să participe săptămânal la activităţile cu copiii, 
în calitate de voluntare, la Centrul de Primire în Regim de 
Urgenţă din Timişoara. 

În cadrul parteneriatului dintre Societatea Femeilor Creș- 
tin-Ortodoxe din Timişoara și Penitenciarul Timişoara, cinci 
cadre didactice de la Liceul cu program sportiv „Banatul” din 
Timișoara, membre ale Societăţii, participă sub formă de 

voluntariat timp de șase săptămâni, ca și anul trecut, la un 
proiect educaţional în cadrul căruia predau cursuri de educa- 
ţie pentru viaţa de familie, precum și cursuri de educaţie civică 
şi limba română, unui grup format din 13 persoane private 
de libertate, cursuri prin care se contribuie la creșterea șan- 
selor de reintegrare socială a acestor persoane. 

Ziua de 7 martie, fiind prima zi de vineri din luna martie, 
a fost închinată Zilei Mondiale de Rugăciune organizată anual 
de femeile creștine din întreaga lume. Anul acesta, textul rugă- 
ciunii ecumenice a fost formulat de femeile creștine din Egipt, 
tema fiind: „Izvoare de apă vor curge în pustiu”. Serviciul religios 
a avut loc în biserica reformată; au participat, ca în fiecare an, 
Asociaţiile Femeilor din Bisericile creștine tradiţionale: orto- 
doxă, romano-catolică, greco-catolică, reformată și evanghe- 
lico-luterană. 

De asemenea, s-a acordat și în această perioadă bursă 
lunară elevei de la Liceul cu program sportiv „Banatul” din 
Timișoara, elevă care provine dintr-o familie cu mulţi copii și 
cu posibilităţi materiale reduse. 

Un grup de doamne din Societate a continuat să pregă- 
tească hrană la cantina socială a parohiei losefin. 

HRISTOS ÎMPĂRTĂȘIT COPIILOR, LA CHIŞODA 


Sunt patru ani de când particip la activităţile din cadrul 
proiectului religios din Parohia Chișoda, proiectul “Hristos 
Împărtășit copiilor”. Aceste activităţi au început în anul 2010. 
Am ajuns sa particip la aceste activitati datorită unui flyer 
informativ. Nu după multă vreme, sâmbăta la ora 10.00, Bise- 
rica Ortodoxă din Chișoda era plină cu copii, plină cu suflete 
curate. Acești copii cu chipuri blânde și priviri inofensive erau 
încântați de prezentarea unor teme religioase precum: Naş- 
terea Domnului lisus Hristos, Pildele sau Sfintele Taine intr-un 
mod placut lor: colorând fişe tematice și privind imagini suges- 
tive în timp ce ascultau și preluau informaţiile biblice. 

Această activitate este împărţită în două etape. În prima 
etapă copiii colorează fişe tematice în timp ce ascultă Liturghia 
pentru copii, în cadrul căreia se împărtăşesc. În a doua etapă, 
copiilor le este prezentată o poveste religioasă pe baza unor 
imagini sugestive. Înainte de plecare, copiii primesc anafura 
binecuvântată la această Liturghie. 

Spre bucuria mea, ca participant la aceste activităţi, am 
avut ocazia să văd cum acești copii au crescut sub ochii mei, 
s-au maturizat. În acești 3 ani, s-au alăturat“echipei” mai mulţi 
copii de vârsta mea, astfel încât ne-am împărţit în 2 grupe: 
“copiii mici” și "copiii mari”, pentru a putea să lucrăm cores- 
punzător vârstei noastre. Prima grupă conţine copiii cu vârste 
cuprinse între 3 și 10 ani, iar cea de-a doua grupă copiii cu 
vârste cuprinse între 11 şi 17 ani. 


MARIA DEBUCEAN 
clasa a VIII-a, Chișoda. 

Cu prima grupă se lucrează în același fel ca și până acum. 
Singurul lucru schimbat este ajutorul nepreţuit primit de la 
două tinere domnişoare: Denisa Jianu şi Lăcrimioara Corhan. 

lar cu cea de-a doua grupă, din care fac și eu parte se 
lucrează într-un mod total diferit, într-un mod dinamic în care 
participanţii reușesc să se și relaxeze și să și înveţe la un nivel 
mai ridicat elementele importante ale Bibliei și principiile 
morale ale vieţii. 

Copiii din grupa a doua lucrează alternativ: o sâmbătă fac 
cateheza și o sâmbăta fac atelier bisericesc. De asemenea, 
acest atelier artistic constă în crearea unor obiecte religioase 
în diverse tehnici: pictura pe sticlă, modelarea pastei de lut 
sau pirogravura, toate acestea întâmplându-se sub deosebita 
atenţie și îndrumare a unui artist plastic specializat în arta 
bisericească, doamna Cristina Șchiop, căreia îi sunt foarte 
recunoscătoare pentru toate lucrurile frumoase legate de artă 
pe care mi le-a arătat. 

Sunt foarte încântată de faptul că am posibilitatea să fac 
parte dintr-un grup așa de special, având în vedere că anul 
trecut, cu ocazia sărbătoririi Învierii Domnului a avut loc o 
expoziţie cu icoane pe sticlă, lucrate chiar de noi. Și să nu 
uităm de minunatele momente petrecute în Ajunul Crăciu- 
nului și chiar în ziua Naşterii Domnului, când sub coordona- 
rea preotului Dragoș Debucean am colindat satul nostru, 
Chișoda. 

PELERIN ÎN ŢARA SFÂNTĂ (XV) 


Programul zilei continuă cu vizitarea Ţinutului ludeei. Ni 
se vorbește despre primul obiectiv pe care îl vom vizita. Este 
vorba de Mănăstirea Hozeva, cea care iniţial a avut hramul 
Maicii Domnului, o mănăstire veche (din secolul al 5-lea ), 
care ar fi fost ridicată pe locul ce aparţinea Sfinţilor Părinţi 
loachim și Ana. 

Prima mănăstire a fost construită de către cinci monahi 
sirieni, devenind loc de pelerinaj. Construcţia a fost unită 
cu Peștera Sf. Prooroc Ilie (care s-a nevoit acolo 3 ani și 6 
luni). 

La sfârşitul secolului al 5-lea Sf. loan lacob Hozevitul a 
extins spaţiul mănăstirii vechi cu noi clădiri între care și o 
biserică, transformând lăcașul sfânt în lavră. 

La sfârşitul secolului al 6-lea şi începutul secolului urmă- 
tor Sf.Gheorghe Hozevitul a contribuit la înflorirea lăcașului 
(în timp trăind acolo foarte mulţi monahi,de diferite naţio- 
nalităţi). Perșii au distrus mănăstirea iar monahii au fost 
omorâţi. 

În secolul al 13-lea locul a fost părăsit până în anul 1878, 
când călugărul grec Calinic a început reconstrucţia mănăs- 
tirii, fiind luată sub ocrotirea Bisericii Sf. Mormânt și restau- 
rată sub forma de astăzi. 

Autocarul se îndreaptă spre înălțimile ludeei. Drumul 
urcă până sus pe platforma din faţa unui portal cu 3 arce, 
cu crucea deasupra arcului mijlociu, ceva mai înalt și pe care 
scrie numele Mănăstirii Hozeva. 

Deasupra celorlalte două arce, încadrate în rame sculp- 
tate, sunt chipurile sfinţilor hozeviţi. În faţa acestui portal, 
care se ridică ca un altar stau negustori ambulanți, cei ce 
vând pentru un dolar sucul provenit de la citricele stoarse 
cu ajutorul unor storcătoare manuale. 

Trec dincolo de acest portal, acolo unde stau cărăușii, 
însoţiţi de asinii lor şi care sunt foarte insistenţi, ajutând să 
ușureze urcarea şi coborâre vizitatorilor la mănăstire, pentru 
5, 10 şi chiar 25 de dolari,depinde de client și de negociere. 
Întâlnesc pe unul care a învăţat câteva cuvinte în limba 
română și care mereu spune : "Vivat Romania!”. 

Cobor drumul în pantă anevoios și cu multă atenţie până 
jos în vale. Tovarășul de drum care îmi spunea : "no pote, 
pote, pote la toarcere” a renunţat la insistenţe, rămânând în 
urmă și căutând alt client. 

Simt soarele cum dogorește deasupra capului meu încăl- 
zindu-mi creștetul. În sinea mea mă rugam Bunului Dumne- 
zeu să mă ajute să ajung la mănăstire și să pot să mă reîntorc 
fără ajutor. În Valea Pârâului el-Kelt (Cherit) mă opresc. Este 
un microclimat plăcut dat de apa care curge învolburată la 
vale (până în Valea Iordanului) și de umbra muntelui, învio- 
rându-mă. După trecerea podului urmează urcușul destul 
de abrupt și îmi dau seama că nu-mi va fi uşor. 

În minte însă mi se profilează excursiile montane din 
practicile studenţiei, când am fost sfătuiţi să mergem în 

același ritm, să facem o r pantele să le 
urcăm în zig-zag. Urmez procedeul amintit și cu rugăciune 
în suflet ajung pe nesimţite în vârful muntelui în faţa scărilor 
late, din piatră, situate înaintea intrării în mănăstire. 

Clădirea mănăstirii se află pe malul vestic al văii și este 
săpată în peretele de stâncă. Un măslin și un palmier și-au 
făcut loc cu rădăcinile lor în stâncă și străjuiesc intrarea, cât 
şi mormintele din dreapta cu crucea grecească deasupra lor. 

Observ turla cu clopotniţa și crucea din vârf, cupola vop- 
sită în albastru turcoaz și inscripţia de la intrare în limbile: 
engleză, arabă şi greacă: St. George Monastery (Khoziba). În 
stânga intrării se specifică, pe inscripţia de marmură, că 
reconstrucţia din 1179 a fost făcută de către Manuel Com- 
neanul (1143-1180). Urc câteva trepte până în pronaos, ca 
apoi printr-o încăpere dreptunghiulară în care se vede moza- 
icul iniţial al pardoselei (secolul al 6-lea) să ajung în mica 
biserică. 

Toată lumea îngenunchează și asist la o slujbă închinată 
Sf. loan lacob Hozelitul. După terminarea slujbei fotografiez 
iconostasul având deasupra crucea cu lisus răstignit, pictura 
în care lisus este îmbrăcat în cămașă albă și cele două rânduri 
de icoane sfinte din dreapta şi din stânga intrării în altar. 

Mă îndrept apoi spre paraclisul unde sunt așezate moaș- 
tele întregi ale Sf. loan lacob Hozevitul. Îmi notez versurile 
„cusute” pe catifeaua mov al baldachinului: "O suflet plin de 
bunătate/Limanul nostru la nevoi/Duhovnicescule părinte/ 
De ce te-ai dus de lângă noi?” 

Pe dreapta se află atârnat portretul Sf. loan lacob Hoze- 
vitul şi tot acolo se află mormântul Sf. Gheorghe Hozevitul 
cu fragmente din moaștele sfântului așezate într-o cutie 
argintată. 

Ni se spune că Sf. loan lacob Hozevitul s-a născut în 
Neamţ-Moldova. De mic a rămas orfan și a fost crescut în 
post și rugăciune de bunica lui iar după moartea ei a fost 
luat de un unchi, care văzând dragostea lui pentru credinţă 
l-a dat la teologie la Cernăuţi. 

lliuţă, pentru că așa i se spunea a dorit să ajungă la leru- 
salim și să înceapă o viaţă monahală, de călugăr. A stat un 
timp la Mănăstirea Sava, apoi s-a stabilit la Mănăstirea 
Hozeva , unde a trăit în post şi rugăciune. 

După 20 de ani de la moartea sa mormântul a fost deschis 
iar moaştele întregi au fost puse în racla din lemn de abanos. 
În ţara noastră este cunoscut sub numele de Cuviosul loan 
cel nou-Românul și este sărbătorit în fiecare an pe 5 august. 

Se ştie că Sfântul loan lacob Hozevitul s-a nevoit timp de 8 
ani în Peştera Sf. Ana şi Sf. Ilie Tesviteanul. 

După slujbă spun rugăciunea, pentru ca apoi să mă 
îndrept spre osuarul celor 40 de călugări omorâţi, ale căror 
cranii și oase,„stau”în peșteră, pe a cărei pereţi sunt scrijelite 
multe dintre numele lor. 

În spaţiul administrativ suntem trataţi cu apă rece, sirop 
de zmeură și căpşuni, cafea. Pentru a nu rămâne în urma 
grupului plec printre primii pelerini. Și cu multă grijă la cobo- 
râre, ajung din nou în vale. 

De acolo îmi îndrept privirea și aparatul de fotografiat 
spre cele 3 balcoane ale mănăstirii, spre steagul alb cu 
roșu ce flutura în vânt, dar și spre numeroasele peșteri- 
văgăuni în care s-au nevoit pustnicii în decursul sutelor de 
ani. 

Ajutorul sfânt, cât şi energia pozitivă acumulată, m-au 
ajutat să urc muntele cu atâta ușurință, încât nu-mi venea 
să cred că deja am ajuns la autocar. 

De pe,„platou”am privit până în depărtare pe de o parte 
pustiul ludeei, iar în cealaltă parte, mult mai jos, întinderea 
verde, udată de apa miraculoasă a Iordanului. Drumul și 
gândul meu se îndreptau deja înspre acolo... 

Lin pie cale? 


când e cruce, când e stea 
neasemuirea Ta, 

nu știu cine-mi spunea: 
„suntem ce nu putem avea”... 


neîmplinirea totdeauna 

e a cuvintelor, nu a mea, 

nu știu cine sufletu-mi cutreiera, 
sau poate așa mi se părea... 


îngerul tăcea, 
doar era imaginea Ta, 
piatra nescrisă, teopoetica... 
ai vrut să mă întrebi ceva? 
LUMINIŢA IRINA NICULESCU 


Nevoia de a fi fericit, 
Ascultă, și azi mai doare, 


Cînd ard rugăciuni peste cântec, 
Şi-n cer e nevoie de soare. 


Dar și pe pământ e nevoie 

De plâns, de iubire și viaţă, 
Când totul în timp se prăvale, 
În ei arde-o speranţă prin ceaţă. 


lubirea-n Hristos ne menţine, 
Şi totuşi, pe lume e bine! 
PETRU JICHICI 


C/milintă 

Mi-i inima ruptă, mi-i sufletul frânt - 
Şi plouă păgân, cu apă și sânge, 
Natura e-n lacrimi și plânge şi plânge, 
Spălând răul lumii vărsat pe pământ. 


Nu-i vânt, nu-i furtună, nici grindină nu-i, 
Dar florile-s triste și frunzele mor - 

De ploaie curată la toţi ne-a fost dor, 

Dar nu ne prieşte acum nimănui. 


Ceva nu-i normal, ceva nu-i firesc - 
Natura își plânge propria fire - 
În tot şi în toate e iad nu iubire 
Și viaţa e chin la cei ce trăiesc. 


Mi-i dor în orice să simt ce e sfânt, 
Să simt apă vie în ploaia tihnită - 
Sub oameni, natura e greu umilită ... 
Mi-i inima ruptă, mi-i sufletul frânt. 
Dr. TEONA SCOPOS 

Com e moale 


Stelele sunt acoperite de nori 

Care se pregătesc de ploaie 

Aerul este sufocant 

Nici vântul nu adie în noaptea asta. 


Acum e noapte, luna a ieșit printre nori 
Luminează doar puţin, nu destul 

Ca să-mi arate calea 

Pe care s-o apuc ca să plec din loc. 


Acum e noapte, aș pleca să mă plimb 
Cum făceam în anii care au trecut 
Dar nu pot să plec, deoarece 

Izolarea a pus stăpânire pe mine. 


Acum e noapte 
Nu se aude niciun zgomot 
Doar inima îmi bate puternic 
Oare ce vrea să-mi spună, de nu se mai adună? 
Să spună ce vrea, asta-i viaţa mea... 
ANA VELICI 


2/7 Gece e mecufirins 


Cerul era în privirile tale 

Și lacrimile marilor dureri 
Şi tăinuita sufletului jale 
Dar şi lumina sfintei Învieri. 


Și lacrimi câte plânse-au fost de tine 
Deveneau mare pentr-un trist pustiu, 
Rămas în urmă în adânci suspine 
Trecut de el, sufletul cel viu. 


Şi stele deveneau pe ceru-albastru 
Atâtea lacrimi câte-n tine-ai plâns 

Și prin furtuni, presus de-orice dezastru, 
Treci, suflete, spre Cel ce-i necuprins. 


Tu ești în cer și-n gândurile noastre, 
Eu pe pământ cu lacrimi câte-am strâns, 
Şi-n duh te-nalţi presus de orice astre, 
Rămân în lume de iubirea-ţi nins. 
Preot COSTICĂ MOROIANU 

ADMITEREA LA CLASA TEOLOGICĂ A COLEGIULUI 
PEDAGOGIC CARMEN SYLVA DIN TIMIŞOARA 


Pentru anul școlar 2014-2015 au fost alocate 28 de locuri 
pentru clasa a IX-a la profilul Teologie Ortodoxă (filiera voca- 
ţională) din cadrul Colegiului Pedagogic „Carmen Sylva” din 
Timişoara. 

Se pot înscrie elevii clasei a VIII-a (care au media generală 
de absolvire a claselor a V-a - aVIll-a minimum 7,00 și media 
la purtare în clasele a V-a - a VIII-a minimum 9.00) și absolvenţi 
de gimnaziu din anii anteriori care au promovat testele naţi- 
onale / tezele unice. 


Dosarul de înscriere va cuprinde: 

certificat de botez (ortodox)- copie legalizată; 

fişa medicală (original); 

fişa de înscriere, în original, eliberată de unitatea de învă- 
ţământ gimnazial; 

recomandarea consiliului parohial; 

binecuvântarea Chiriarhului locului; 

certificat de naștere / CI (copie). 


Calendatul admiterii: 

26-27 mai — înscrierea candidaţilor; 
28 -30 mai — desfășurarea probelor; 
2 iunie — afișarea rezultatelor; 

3 iunie — afișarea rezultatelor finale. 

Probele de aptitudini constau într-o probă orală şi una 
scrisă. În proba orală se urmăreşte interpretarea unei cântări 
bisericeşti și o probă de dicţie, iar la proba scrisă se urmărește 
evaluarea cunoștințelor de religie ortodoxă dobândite în cla- 
sele a VIl-a și a VIll-a. Temele pentru examenul scris sunt: 

1. Dumnezeu se descoperă oamenilor. Sfânta Scriptură 
şi Sfânta Tradiţie; 

2. Crearea lumii; 

3. Hristos, Lumina lumii: Vindecarea orbului din naștere; 

4. Rugăciunea în viaţa creștinului; 

5. Sfânta Liturghie — întâlnirea cu Hristos; 

6. Legea cea nouă - Fericirile; 

7. Crezul - sinteza învăţăturii de credinţă; 

8. Pilda semănătorului — primire și împlinire a cuvântu- 
lui lui Dumnezeu; 

9. Biserica, locaş de închinare: 

10. Răbdare și încredere în Dumnezeu - Dreptul lov. 


După terminarea studiilor și promovarea examenului de 
Bacalaureat, absolvenţii acestei secţii se pot înscrie la orice 
facultate, indiferent de profil (Teologie Pastorală, Didactica, 
Istorie, Filosofie, Litere, Arhitectură, Academia de Poliţie ș.a.) 

ACTUALITATEA BISERICEASCĂ 


Slujiri arhierești. În ultima perioadă de timp, Preasfinţitul 
Episcop-vicar Paisie Lugojanul a efectuat următoarele slujiri 
arhiereşti: 

* Duminică 9 martie, în Duminica Ortodoxiei, a săvârşit 
Sfânta Liturghie la catedrala mitropolitană, în cadrul slujbei 
dându-se citire Pastoralei Sfântului Sinod; 

+ Duminică 16 martie, a săvârşit Sfânta Liturghie la biserica 
parohiei Timișoara losefin; 

+ Duminică 23 martie, a slujit Sfânta Liturghie la catedrala 
mitropolitană. 


Hramul Mitropoliei Clujului, Maramureșului şi 
Sălajului. Din încredințarea Înalt Preasfinţitului Nicolae, Mit- 
ropolitul Banatului şi la invitaţia Înaltpreasfinţitului Andrei, 
Mitropolitul Clujului, Maramureşului şi Sălajului, marţi, 25 
martie Preasfinţitul Paisie Lugojanul, Episcop-vicar al Arhiepis- 

copiei Timişoarei a participat la hramul Mitropoliei Clujului. 
Marele praznic a fost marcat în mod deosebit în Catedrala 
Mitropolitană din Cluj-Napoca în prezenţa unui numeros 
sobor de ierarhi, preoţi şi diaconi, a sute de clujeni şi oficialități 
locale. Cu acest prilej, Înaltpreasfinţitul Andrei a fost felicitat 
la împlinirea a trei ani de la întronizarea ca Mitropolit al Clu- 
jului, Maramureşului şi Sălajului. Din soborul slujitorilor au 
făcut parte: ÎPS Părinte Andrei, Arhiepiscopul şi Mitropolitul 
Clujului, PS Părinte Petroniu, Episcopul Sălajului, PS Paisie 
Lugojanul, Episcopul vicar al Arhiepiscopiei Timişoarei, PS 
Vasile Someşanul, Episcopul vicar al Arhiepiscopiei Clujului şi 
PS Justin Sigheteanul, Arhiereu vicar al Episcopiei 
Maramureşului şi Sătmarului, precum şi clerici de la Centrul 
eparhial şi de la Facultatea de Teologie din Cluj-Napoca. 
Răspunsurile la slujbă au fost date de corul Catedralei, dirijat 
de POn. Părinte pr. prof. univ. dr. Vasile Stanciu, decanul 
Facultăţii de Teologie Ortodoxă din Cluj-Napoca. 


Târnosire de biserică. În Duminica Izgonirii lui Adam 
din Rai, 2 martie, Preasfinţitul Părinte Paisie Lugojanul, Epi- 
scop-vicar al Arhiepiscopiei Timișoarei a fost prezent în mij- 
locul credincioșilor din Parohia Sânpetru Mic, Protopopiatul 
Sânnicolau Mare. La orele dimineţii, ierarhul a fost întâmpinat 
de numeroși copii şi tineri, îmbrăcaţi în haine de sărbătoare. 
Cu acest prilej, Preasfinţia Sa, înconjurat de un sobor de preoţi 
şi diaconi, a oficiat slujba de târnosire a noii biserici parohiale 
cu hramul,Sfinţii Împărați Constantin şi Elena” În continuare, 


Preasfinţitul Paisie Lugojanul, a săvârşit Sfânta şi Dumneze- 
iasca Liturghie în noul sfânt lăcaș, alături de soborul slujitori- 
lor, în frunte cu POn. Părinte Gheorghe Sutac, protopopul 
Sânnicolaului Mare. La slujbă au participat locuitori şi fii ai 
satului, foarte mulţi invitaţi, autorităţi locale și judeţene, pre- 
cum şi credincioşi din parohiile învecinate și din Timişoara. În 
cadrul slujbei, PC. Părinte Ştefan Dumitrescu de la parohia 
Sânpetru Mare, fostul preot paroh al parohiei Sânpetru Mic, 
a primit distincţia de iconom-stavrofor pentru rodnica sa acti- 
vitate pusă în slujba Bisericii. La momentul potrivit foarte mulţi 
credincioși şi copii s-au împărtășit cu Trupul și Sângele Mân- 
tuitorului nostru lisus Hristos. De asemenea, la finalul slujbei, 
Preasfinţitul Paisie a oferit mai multe diplome de cinstire cti- 
torilor și binefăcătorilor noii bisericii, iar P.C. Părinte Mihai 
Herghelegiu, parohul bisericii, a primit o diplomă de aleasă 
cinstire pentru sprijinul moral și pastoral deosebit acordat 
comunităţii de creștini din localitatea Sânpetru Mic. Răspu- 
nurile la Sfânta Liturghie au fost date de grupul coral „The- 
ophoros” al Arhiepiscopiei Timișoarei, condus de C. diac. dr. 
lon- Alexandru Ardereanu. 


Examen de capacitate preoțească. Joi, 20 martie la 
Centrul eparhial din Timișoara a avut loc examenul de capa- 
citate preoțească pentru licenţiaţii în Teologie Pastorală din 
cuprinsul Arhiepiscopiei Timișoarei. Examenul s-a desfășurat 
în conformitate cu Metodologia pentru obţinerea gradelor 
profesionale în preoţie de către personalul clerical, aprobată 
de Sfântul Sinod prin hotărârea 1199/2008. La sesiunea de 
primăvară din acest an s-au înscris 21 de candidaţi. După tes- 
tarea psihologică din 11 martie, aceștia au susținut probe 
scrise la Dogmatică și Morală, respectiv Istoria Bisericească 
Universală şi Istoria Bisericii Ortodoxe Române, precum și 
probe orale la exegeza Noului Testament, Tipic și Liturgică, 
Omiletică, Catehetică, Cântare și Legislaţie bisericească. Exa- 
menul de capacitate preoțească are valabilitate 1 an de zile 
pentru cei care au obţinut media sub 9,00 și 2 ani valabilitate 
pentru cei care au promovat cu cel puţin media 9,00. 


Inaugurarea brutăriei „Pâinea vieţii”. Preasfinţitul 
Paisie Lugojanul, Episcop-vicar al Arhiepiscopiei Timişoarei, a 
oficiat în ziua de 26 martie, slujba de binecuvântare a brutăriei 
Asociaţiei „Pâinea vieţii” din Timişoara. La eveniment au luat 
parte Domnul Eugen Dogariu, prefectul Judeţului Timiş, Dom- 
nul loan Băla, directorul Penitenciarului din Timişoara, consil- 
ieri de la Centrul eparhial din Timişoara şi reprezentanţi din 
partea Asociaţiei „Pâinea vieţii” Noua brutărie din oraşul de 
pe Bega a luat fiinţă în cadrul proiectului „Strategia de ocupare 
şi calificare prin învăţare şi activităţi pentru libertate”, demarat 
de Administraţia Naţională a Penitenciarelor, Patriarhia 
Română şi Federaţia Filantropia. Proiectul a fost susţinut finan- 
ciar de Uniunea europeană prin Programul Operaţional Sec- 
torial pentru Dezvoltarea Resurselor Umane. Scopul proi- 
ectului este diminuarea inegalităţii de şanse a deţinuţilor şi 
foştilor deţinuţi în tranziţia de la penitenciar la viaţa socială şi 
de muncă. În cadrul brutăriei îşi vor derula activitatea per- 
soane ce au urmat cursuri de calificare ca brutari şi patiseri în 
timpul în care au fost privaţi de libertate. În acest sens, se 

doreşte intergarea pe piaţa muncii a foştilor deţinuţi, ce doresc 
să îşi asume un angajament real în viaţa socială şi totodată, 
care speră la o nouă şansă din partea comunităţii din care fac 
parte. 


Întrunirea Consiliului Eparhial. Miercuri 19 martie, 
cu binecuvântarea Înaltpreasfinţitului Nicolae, Mitropolitul 
Banatului a fost convocat Consiliul Eparhial al Arhiepiscopiei 
Timișoarei. Şedinţa a fost prezidată de Preasfinţitul Paisie 
Lugojanul, Episcop-vicaral Arhiepiscopiei Timișoarei. În cadrul 
întâlnirii de lucru au fost discutate probleme curente ale sec- 
ţiilor administrativ-bisericească, culturală, economică, patri- 
monială, juridică și de asistenţă socială ale Centrului eparhial. 


Hram mănăstiresc. De praznicul Buneivestiri — 25 mar- 
tie — s-a sărbătorit hramul paraclisului de iarnă de la mănăstirea 
Săraca. Sfânta Liturghie a fost săvârşită de către mai mulţi 
slujitori în frunte cu stareţul aşezământului, P.Cuv. Părinte CIli- 
ment Vântu. 


Expoziţie de presă bisericească. Vineri, 28 februarie 
la Muzeul Catedralei Mitropolitane din Timişoara a avut loc 
vernisajul expoziţiei de publicaţii religioase cu tema “Pe bari- 
cadele presei bisericeşti”. Pe simezele expoziţiei au fost prezen- 
tate revistele eparhiale„Altarul Banatului” şi, Învierea”, precum 
şi reviste editate de mai multe parohii timişene, dar şi alte 
publicaţii bisericeşti din cuprinsul Patriarhiei Române, unele 
dintre ele cu o tradiţie bogată, ce se întinde pe mai multe 
decenii. La eveniment au participat oameni de cultură, cadre 
didactice de la Facultatea de Teologie din Timişoara, slujitori 
de la Catedrala Mitropolitană, elevi şi studenţi de la şcolile 
teologice, precum şi numeroşi timişoreni. În deschidere, P.On. 
Părinte Zaharia Pereş, consilier cultural al Arhiepiscopiei 
Timişoarei, a evidenţiat impactul major pe care aceste 
publicaţii îl au în viaţa culturală, socială şi academică a Biser- 
icii. 


Olimpiadă judeţeană de Religie. Cu binecuvântarea 
Înalt Preasfinţitului Părinte Nicolae, Mitropolitul Banatului, 
sâmbătă, 1 martie a.ca avut loc etapa judeţeană a Olimpiadei 
de Religie în Arhiepiscopia Timişoarei. Concursul s-a adresat 
elevilor din clasele VII-XII şi s-a desfăşurat la Şcoala gimnazială 

nr. 7 din Timişoara. În acest an, peste 150 de elevi de la mai 
multe şcoli din judeţul Timiş s-au înscris la faza judeţeană a 
olimpiadei. În debutul evenimentului, POn. Părinte Marius 
Sfercoci, inspector eparhial şi P.On. Părinte Sorin Lungoci, 


consilier la Sectorul învăţământ şi activităţi cu tineretul al 
eparhiei, au oficiat o slujbă de Te Deum în capela “Sfânta Maria” 
din incinta şcolii timişorene, în prezenţa Preasfinţitului Paisie 
Lugojanul, a Doamnei Daniela Buzatu, inspector de Religie, a 
cadrelor didactice şi a elevilor. În finalul slujbei, lerarhul a 
adresat un cuvânt elevilor participanţi, urându-le succes la 
concurs, dar şi îndemnul de a continua pe mai departe studi- 
ului teologic, indiferent de rezultatele obţinute. 

În ziua de 13 martie, în sala de festivități a Centrului epar- 
hial din Timișoara a avut loc premierea elevilor participanţi la 
faza judeţeană a Olimpiadei de Religie. Alături de elevii fina- 
lişti și profesorii lor coordonatori, au fost prezenţi la eveniment 
şi POn. Părinte Sorin Lungoci, consilier la Sectorul Învăţământ 
şi Activităţi cu Tineretul al Arhiepiscopiei Timişoarei și Doamna 
prof. Daniela Buzatu, inspector de Religie în cadrul Inspecto- 
ratului Şcolar judeţean Timiş. Aceştia au înmânat participan- 
ţilor la olimpiadă diplome și daruri constând în cărţi de rugă- 
ciune și volume cu scrieri duhovnicești, dar și iconiţe. Cu acest 
prilej, au fost premiaţi și elevii finalişti de la confesiunea 
Romano catolică. Faza naţională a Olimpiadei de Religie Orto- 
doxă se va desfăşura în luna aprilie la Slatina, jud. Olt. 


Săptămână duhovnicească în parohia Chișoda. 
Aşa cum se obișnuieşte deja de câţiva ani în parohia Chişoda, 
în prima săptămână a Postului Paștelui se desfășoară săptă- 
mâna duhovnicească. Momentul este unul deosebit de pri- 
elnic întrucât această săptămână marchează începutul unui 
nou urcușş spiritual pentru fiecare creştin. In fiecare seară, la 
finalul rugăciunilor specifice începutului postului Paștelui, 
a fost susţinută câte o cateheză de către preoții invitaţi. Aces- 
tea au avut ca tema generală Taiana Mărturisirii și Taiana 
Euharistiei, Sfinte Taine ce au fost redescoperite şi privite din 
perspective noi. Preoţii invitaţi au fost loan Mezinca, Ache 
Novac, Adrian Covan, Marius Şonea și Daniel Mateia. Bucuria 
a fost cu atât mai mare cu cât la finalul săptămânii duhov- 
nicești s-a putut observa faptul că unii dintre credincioşii 
parohiei au și început să mediteze sau să pună în practică 
unele dintre elementele aflate în cadrul acestor cateheze. În 
aceste seri, atât preoţii cât și credincioșii s-au putut bucura 
de împlinirea comuniuni creştineşti prin rugăciunea în 
comun şi împreuna-slujire a lui Dumnezeu. Pe această cale 
mulțumim părinţilor care și-au mai mistuit o parte din fiinţa 
lor pentru a oferi oamenilor încă o dată hrana cea vie care 
duce la Hristos. Sperăm ca aceste cuvinte de înţelepciune 
spuse de la amvonul bisericii din Chişoda să fie pentru cre- 
dincioșii parohiei noastre ca seminţele căzute în pământ 
roditor ca peste zile, luni sau ani să facă roade bine plăcute 
lui Dumnezeu (pr. Dragoș Debucean). 


Publicaţii bisericești. Am primit la redacţie următoarele 
publicaţii bisericești: 

Hrană pentru suflet (fostă Învierea Domnului) anul XI, n. 130, 
martie 2014, editată de parohia Învierea Domnului din Lugoj, 
prin osteneala POn. Părinte paroh Mihai Sidei; 

Vatră nouă anul XV, nr. 162, februarie 2014, editată de 
comunitatea locală din Giarmata Vii, prin grija P.On. Părinte 
paroh Vasile Suciu. 


Rubrică alcătuită de 
GEORGE GIURGIU și VALENTIN BIRĂU. 

